Lak an asiedoù er skaoterez.


Pelec'h emañ ar skubellenn hag ar pilhennoù ?


Dispenn roudoù an hendadoù


Al lignezouriezh, petra eo ?


Al lignez eo holl diagentidi ha diskennidi unan bennak.


Abaoe pell e talc'h soñj an dud, dre gomz pe dre skrid, eus lignezoù tiegezhioù ar pennoù bras, evel ar roueed da skouer.


Al lignezouriezh eo studi lignezoù an dud :


kavout ha rummañ kerent unan bennak evit sevel e wezenn gerentiezh.


Roudoù dre skrid


Gwechall e oa diaesoc'h memoriñ ar rummoù diagent, nemet evit ar re binvidik ha galloudek.


Dav oa derc'hel roud eus istor e familh dre gomz, a rumm da rumm. Gant an dielloù skrivet niverusoc'h-niverusañ, evit ar velestradurezh da gentañ, eo deuet da vezañ eeunoc'h d'an unan dispenn roudoù e hendadoù dre ar munud.


Dielloù familh ha dielloù foran


Evit sevel e wezenn gerentiezh e ra al lignezour gant dielloù familh da gentañ :


lizheroù personel, paperioù ofisiel liesseurt, luc'hskeudennoù…


Goude-se e c'hell furchal en dielloù foran :


kavet vezont e Frañs en diellaouegoù-departamant peurvuiañ, pe en diellaoueg broadel e Pariz. Gant se e c'hell al lignezour mont betek ar seitekvet kantved pe belloc'h.


Berzh bras e Breizh


Niverus eo ar Vretoned a glask sevel o gwezenn gerentiezh.


Kevredigezhioù lignezouriezh oberiant zo er pemp departamant.


Hini vrasañ Breizh, ha Frañs zoken, eo Kreizenn al Lignez e Penn-ar-Bed, savet e mil nav c'hant naontek ha tri ugent.


Ouzhpenn pemp mil ezel zo enni.


Tremen seizh milion hanter a aktaoù melestradurel zo bet renablet ganto. Evit bezañ titouret e c'helloc'h mont da Sant-Brieg da zaouzekvet saloñs al Lignezouriezh hag ar Glad, d'ar c'hentañ ha d'an eil a viz Here daou vil c'hwezek. Holl gevredigezhioù lignezouriezh Breizh a vo eno.


Vakañsoù…


Deomp dezhi !


Degouezhet eo ar vakañsoù hañv, prenet ho pilhedi karr-nij pe dalc'het al lec'hiad-kampiñ.


Met gouzout a rit penaos ez eoc'h di ?


Setu un tamm geriaoueg evit ober ho soñj.


ar c'harr-boutin


ar stankadeg kirri


ar c'harr-tan


(ar c'hirri-tan)


ar garavanenn


(ar c'haravanennoù)


an disheolier


ar c'harr-kampiñ


ar stag-karavanenn


an tren


ar veajourez


(ar beajourezed)


ar c'hae


ar valizenn


(ar malizennoù)


ar sac'h-dorn


(ar seier-dorn)


ar c'harr-nij


ar steudad-c'hortoz


(ar steudadoù-gortoz)


ar veajourien


ar garrigell


(ar c'harrigelloù)


an tokarn


ar garavell


(ar c'haravelloù)


ar marc'hhouarner


(ar varc'hhouarnerien)


(ar marc'h-houarn treuz bro)


(ar marc'hoù-houarn treuz bro)


ar c'hoarier biz-meud


ar vatarasenn spoue


ar sac'h-kein


(ar seier-kein)


ar goulourdrenn


(ar c'houlourdrennoù)


Golo pladenn nevez Tri Yann kontrollet !


Kontrollet eo bet ar strollad folk-ha-rock breizhek Tri Yann. Re hardizh eo golo albom nevez ar strollad evit al lec'hiennoù pellgargañ amerikan. Skeudenn engravadur Jorj Lacombe zo ouzh kein golo an albom La Belle Enchantée.


Gwelet a reer ur c'houblad briated ha penn adreñv noazh ur vaouez.


N'eus ket bet kalz a cheñchamant war a seblant, pemp bloaz warn ugent goude Polnareff.


Berzet e oa bet e bladenn abalamour d'un istor a feskennoù ivez.


Ur sae-gouronkañ, doare ar bloavezhioù mil nav c'hant, zo bet lakaet d'ar goantenn gant an Tri Yann neuze !


Ne vo tourist ebet ken war enez Koh Tachai


Ne vo ket gwelet ken touristed o kouronkañ e dour boull enez Koh Tachai e Thailand.


Berzet eo bet an enezenn ouzh an douristed ha ne ouier ket betek pegoulz.


An diviz zo bet kemeret abalamour d'an distruj er gouraleg degaset gant an touristerezh.


Re vihan eo traezhennoù an enezenn evit ar stalioù boued,


ar bagoù a ginnig baleadennoù hag ar weladennerien re niverus.


Berzet e vo inizi all marteze evel hini Maya Bay a zo bet brudet dre ar film The Beach (an draezhenn), gant Leonardo DiCaprio.


Deiziataer daou vil seitek


Penaos e rit evit derc'hel soñj eus hoc'h emgavioù, eus an traoù ho peus graet pe a vo graet ganeoc'h ?


Skriv a rit pep tra en un deiziataer marteze.


Hag ober a rit gant un deiziataer e brezhoneg ?


Ha rit ket c'hoazh ?


Deoc'h da c'houzout, unan a vez embannet bep bloaz gant Skol an Emsav.


Hag un neuz nevez a vo gant hini daou vil seitek !


Kavet e vo an holl rubrikennoù boas met ar golo zo bet treset ha kempennet brav gant an dizagner Owen Poho.


Arabat chom etre daou, gant an deiziataer brav-mañ ho po tro d'ober bemdez gant ar brezhoneg !


Kouignoù ar Vro Vigoudenn


Aozennoù (evit daou ugent, hanter-kant kouign) :


Ur c'hilo bleud gwinizh


daou c'hant gramm sukr


c'hwec'h vi


Ul litrad ha kard laezh


Daou sac'hadig goell bouloñjer disec'het


ur saladennaouer uhel a-walc'h


ar bas a c'hall daougementiñ


Aozañ :


Lakait ar goell e-barzh ur banne laezh.


Lakait a-gostez c'hwec'h melen-vi ha tri gwenn-vi.


E-barzh ur saladennaouer bras, meskit ar c'hwec'h melen-vi gant ar sukr.


Ouzhpennit ar bleud.


Diskennit al litrad laezh e-barzh ar bas, goustadik kuit d'ober pouloud.


Ur wech m'eo dibouloud ar bas, ouzhpennit ar goell.


Meskit en-dro.


Lakait un torchouer war ar saladennaouerad ha laoskit anezhañ en ul lec'h tomm evit teir pe beder eurvezh (amzer d'ar bas goiñ).


Peder eurvezh goude :


Savit an tri gwenn-vi en erc'h.


Ouzhpennit ar gwennoù-vi e-barzh ar bas, dousik-dousik, kuit da derriñ anezho.


Poazhañ :


Leugnit ul loa-bod gant ar bas ha grit tri pe bevar ront bihan war ar billig.


Gortozit un tamm ha troit anezhe.


Poazhet int ? Sachit warni neuze !


An diskar amzer


Setu deuet an diskar amzer, an delioù a gouezh eus ar gwez.


Poent eo das-tum kistin, avaloù, kraoñ-kelvez, fiez ha skubañ an delioù sec'h


Aozet e vo kaotigell evit plijadur ar re vrasañ koulz hag ar re vihanañ.


Aet eo Yann da gistina, da graoña, da avalaoua…


Kalz togoù-touseg a gaver dre amañ.


Fiez zo ! Emaon o vont da fardañ koñfitur.


Chomet eo ar gistinenn-se e-barzh he zolgenn.


D'an diskar amzer e kouezh delioù sec'h a bep seurt livioù.


Emaon o vont da c'hrilhañ kistin evit ar vugale.


Piv n'o ur banne soubenn sitrouilhez potiron ?


Gwechall e veze roet mez poazh d'ar moc'h.


Ar c'hraoñ-kelvez a gavan mat-tre.


Aet eo Katell d'ober ar vendem kostez an Naoned.


Ar blokad rezin-mañ n'eo ket darev c'hoazh.


Gwelet a rit ?


Niverus eo trubuilhoù ar gweled


An holl ac'hanomp a oar eo a bouez gwelet mat.


Ha pa vezer tapet gant trubuilhoù evel ar berrweled pe an hirweled ez eer da c'houlenn kuzul digant ul lagadour.


Trubuilhoù gweled zo a c'hall mont war fallaat ma ne vezont ket prederiet.


Hervez Aozadur Bedel ar Yec'hed e vefe daou c'hant pemp milion ha pevar ugent a dud gant divigoù gweled.


Pevar-ugent dre gant eus an divigoù-se ne vije ket bet anezho ma vije bet graet war o zro pe c'hoazh a c'hallfe bezañ pareet aes a-walc'h.


Pouez ar gweled


Evit abegoù arc'hant ne vez ket aes mont da welet ur mezeg e kornioù zo.


An dud e broioù war ziorren a vez tapet aliesoc'h gant divigoù gweled bras pe vrasoc'h.


Penaos bezañ en ho aez war ar bemdez ma ne c'hellit ket merzout ar bed tro-dro deoc'h ?


Un toullad aozadurioù e-maez-gouarnamant a labour war tachenn kleñvedoù al lagad evel ar glaokom, ar banne-lagad…


An diazezadur Focus-on-vision zo bet savet evit klask reiñ ar gweled d'an holl dud, e pep lec'h er bed.


Al lunedoù evit an holl


Jan in't Veld, un embreger eus an Izelvroioù, en doa roet lañs da Focus-on-Vision e daou vil tri.


Klasket en doa an diazezadur mont pelloc'h evit ar ferennoù-lagad reizhadus savet gant ar fizikour amerikan Luis Alvarez.


Penaos ez a en-dro ?


Dre rodigoù war skourroù al lunedoù e lakaer div ferenn da risklañ er gwerennoù betek azasaat ar reizhañ.


An hevelep lunedoù a zere ouzh an holl.


Ur priz izel


Goude pemp bloavezh enklask en deus gallet an diazezadur kas da benn e raktres ha reiñ lañs d'e lunedoù marc'had-mat.


Tro-dro da zek euro evit ur re.


Abaoe daou vil nav ez eus bet dasparzhet daou c'hant hanter-kant mil a re lunedoù gant lagadourien, klinikennoù, aozadurioù e-maez-gouarnamant e pemp bro ha daou ugent.


Betek ur milion a re lunedoù a c'hallfe bezañ graet bep bloaz, hervez Focus-on-Vision.


Kaoz zo ivez ganto eus lunedoù heol !


Evit gouzout hiroc'h :


War hent ar skol adarre !


N'hall ket padout ar vakañsoù da vat ha da viken.


Ar re vihan hag ar re vras o do da vont d'ar skol da gavout ho mignoned, d'ober anaoudegezh gant ur c'hlas nevez.


Birvilh a vo a dra sur !


ar skoliad


(ar skolidi)


ar beger-kreionoù


ar c'haier


ar c'hornventer


ar c'helc'hier


ar reolenn dereziet


ar sal-gousket


(ar salioù-kousket)


an daol


(ar taolioù)


korn ar c'hoarioù


an tapis


ar gador


(ar c'hadorioù)


an daolenn wenn


(an taolennoù gwenn)


ar jedadenn


ar skolaerez


an daolenn zu


(an taolennoù du)


ar sac'h-skol


(ar seier-skol)


an drousenn


(an trousennoù)


an sizailh


(ar sizailhoù)


ar skrafennerez


ar c'hreionoù feltr


ar c'hreionoù liv


an dachenn-c'hoari


(an tachennoù-c'hoari)


ar bratell


(ar pratelloù)


ar porzh-skol


An eizhvet Harry Potter er stalioù levrioù


Harry Potter hag ar bugel milliget,


setu titl levr nevez JK Rowling, a gaver e galleg er stalioù levrioù abaoe kreiz miz Gouel-Mikael.


Skript ar pezh-c'hoari kinniget e Londrez abaoe miz Gouere daou vil c'hwezek zo bet kontet en eizhvet levr.


Kavout a raio al lennerien ar sorser mil anavezet, dimezet gant Ginny Weasley.


Mab yaouankañ Harry, Albus, zo lakaet diaes gant e hêrezh familh poanius.


Teñvaloc'h c'hoazh eo an eizhvet levr.


Piv e vo an enebourien nevez ?


Ouzh piv pe betra e vo da stourm ?


Ha troet e vo ar pezh-c'hoari e galleg ivez ?


Ur c'hevrin ouzhpenn


Lunedoù ziwar bezhin gant Naoned Eyewear


Ur mennozh dic'hortoz zo deuet d'ul lunedour breizhat. Graet eo bremañ :


savet en deus ar pevar rumm lunedoù eko-atebek kentañ… a ziwar bezhin.


Ar merk lunedoù Naoned Eyewear a gemer perzh neuze e digreskiñ ar saotrañ dre ar plastik.


Un emglev kenwerzhel zo etre Naoned Eyewear hag ur c'hevredad breizhat all, arbennik war ar gimiezh c'hlas.


Nevezadus eo ar bezhin ha vez ket implijet produioù dañjerus evit gounit anezhe.


Anvioù al lunedoù kentañ zo : Molenez, Enez Sun, Litiri, ha Banneg.


Un doare da enoriñ an inizi hag ar mor


Gwispid cookies karamel gant amann sall


Aozennoù evit ugent gwispidenn


daou c'hant gramm bleud


kant warn-ugent gramm amann


daou c'hant gramm kastounadez


Un hanter sac'hadig goell


Pevar ugent gramm karamel gant amann sall


Aozañ : Lakit an holl aozennoù en ur saladennaouer, war-bouez ar goell hag ar c'haramel, en urzh ar rekipe, ha meskit.


Ouzhpennit ar goell, ha meskit adarre.


Diskennit ar c'haramel ha meskit ur wech all.


Lakit un tamm paper poazhañ war ur blakenn-forn.


Grit boulennoùigoù toaz.


Dasparzhit anezhe war ar blakenn.


Pladit anezhe un tammig.


Lakit ar forn da dommañ betek kant derez ha pevar ugent (gwrezreoler c'hwec'h).


E-keit m'emañ ar forn o tommañ, lakit an toaz da freskaat er yenerez.


Forgnit ar gwispid ha lezit anezhe da boazhañ e-pad dek munut.


Sachit warni !


Radio Breizh.


Eus pelec'h oc'h-c'hwi ?


Peseurt radio e brezhoneg a selaouit ?


Evit bezañ sur da gaout brezhoneg leizh ho tivskouarn ha gellet dibab un abadenn hag a blijo deoc'h, kit d'ober un droiad war lec'hienn internet Radio Breizh.


Abadennoù Arvorig FM, Radio Bro Gwened, Radio Kerne, Radio Kreiz Breizh a vez ouzh ho kortoz noz ha deiz.


Ar bloaz-mañ n'ho po tamm digarez ebet.


Estreget barzh ho kentelioù e klevoc'h brezhoneg !


Deomp d'ar fest-noz !


Plij a ra deoc'h riboulat d'ar Sadorn noz ?


Tan de'i neuze !


Bourrapl vo ! Pegen plijus ha niverus eo dañsoù Breizh.


Na puilh eo glad hor bro.


Sport ha sevenadur war un dro, c'hwec'h kant dañs daou-ha-daou pe a-stroll,


plijadur a vo evit an holl.


Pegement eo evit mont e-barzh ?


N'on ket paotr/plac'h an dañsoù kof-ha-kof !


Gallout a rit diskouez din pazioù an dañs-mañ, mar plij ?


Kontant out da zañsal ar c'has a-barzh ganin ?


Gwelloc'h eo dañsal ar plinn war ar plañchod.


Petra eo anv ar strollad sonerien war al leurenn ?


Sot on gant ar c'han-ha-diskan.


Pegen kaer eo mouezh ar ganerez !


Ur mailh eo ar soner boest an diaoul.


Tomm eo er sal ! Deomp d'an davarn da bakañ ur banne.


Poan m'eus barzh ma zreid abalamour d'ar c'host ar c'hoad.


Bouzar eo paotr ar son ! Marc'hadoù Nedeleg


Hengoun miz an Azvent


Petra a rit e-pad miz Kerzu ?


Skrivañ ho lizher da dad-kozh an Nedeleg pe prenañ profoù marteze ?


Soñjal er meuzioù a vo fardet ganeoc'h evit fiskoan ?


Pe c'hoazh mont da bourmen d'ur marc'had Nedeleg bennak.


Aozet e vezont gant an tier-kêr, gant kevredigezhioù koñversanted, gant komiteoù ar gouelioù…


E pep lec'h e vez ur marc'had Nedeleg, bras pe vrasoc'h.


Familhoù, mignoned, bugale, tud yaouank ha koshoc'h zo boas da gas amzer blijus, da brenañ profoù war ar marc'hadoù-se.


Peadra zo evit an holl !


Marc'hadoù a gozh


Dalc'het e oa bet ar marc'hadoù Nedeleg kentañ er pevarzekvet kantved, en Alamagn hag en Elzas.


Marc'hadoù Sant Nikolaz e oant.


Meneg kentañ ur marc'had Nedeleg a zo en ur skrid hag ar bloaz a pevarzek pevar ha tregont.


Kaoz zo eus ur Strielzelmarkt e Dresden, un anv deuet diwar anvioù gwestell a veze gwerzhet eno.


Er c'hwec'hvet kantved e oant anvet Christkindlmarkt, marc'had ar mabig Jezuz.


Ne oa ket rouez ken seurt marc'hadoù e reter Frañs hag en Elzas dreist-holl.


Hiziv an deiz e vezont aozet un tamm e pep lec'h en Europa ha pelloc'h, er vro Japan zoken !


Profoù da brenañ, traoù lipous da dañva


War ar marc'hadoù Nedeleg e c'haller kavout a-wechoù ar pezh a vez graet gant artizaned pe arzourien hag ar vro :


traoù lêr, houarn, dilhad graet gant an dorn, priadoù, livadurioù –


Kavet e vez ivez traoù lipous da zebriñ pe da evañ tra ma vezer oc'h ober prenadennoù :


bara-mel, gwin tomm gant spisoù, gwispid, tartifletez –


Rak afer a vez d'en em dommañ : da noz hag er-maez e vezont dalc'het gwall alies !


Marc'hadoù Nedeleg ha muioc'h c'hoazh


Alies-mat, ha pa vez aozet marc'hadoù Nedeleg e vez darvoudoù all evel diskouezadegoù, sonadegoù pe arvestoù hag evel-just staliañ goulaouadurioù kaer !


Puilh eo programm Nedeleg Trevare e Sant-Wazeg war tem istorioù an Nedeleg da skouer ha dic'hortoz an diskouezadeg kinniget e Gwiskriv.


Eno e c'hallit gwelet krevier o tont eus ar bed a-bezh.


Ma plij deoc'h an arvestoù hag an aergelc'hioù divoas kentoc'h, kit da Bempont e Breselien.


Skignet e vez un arvest ouzh mogerioù an abati ha brav eo kement-ha-kement !


C'ho-c'ho-c'ho ! Nedeleg laouen !


Ar mizioù du a reer deus koulz krisañ an diskaramzer :


miz Du ha miz Kerzu. E dibenn ar bloaz koulskoude e tomma kalon an dud deus un nesañ.


Da neuze e vez lidet Nedeleg gant kalz a dud.


ar c'houlaouenn goar


(ar goulaouennoù koar)


ar wezenn Nedeleg


an oaled


ar c'hantolor


ar c'harlantezenn


(ar garlantez)


ar profoù


ar werenn-sich


(ar gwerennoù-sich)


ar voutailhad champagn


Tad-kozh an Nedeleg


ar c'harv erc'h


(ar c'hirvi erc'h)


ar bouteg


(ar boutegi)


ar stlejell


(ar stlejelloù)


ar werennad gwin tomm


(ar gwerennadoù gwin tomm)


an aniz steredennek


ar c'hanell


an danavenn orañjez


(an tanavennoù orañjez)


ar wastell Nedeleg


ar wispidenn


(ar gwispid)


an orañjezenn


(an orañjez)


ar marc'had Nedeleg


an ti-koad


ar manej


Adkavout boued ar Sioued


Da-heul ar gouennlazh gouzañvet gant ar Sioued eo aet da get o hengounioù boued. Klask a ra ar mestr-keginer Siou Dean Sheridan adkavout keginerezh e bobl.


Ur waskerezh all a vevomp ivez dre hor boued : ar fry bread, bara tostennet, brudet e gaou evel ur meuz amerindian.


Aozet e vez gant ur formaj-laezh pourchaset d'e bobl gant ar gouarnamant ouzhpenn.


Tud kozh hag imbourc'herien zo bet aterset gantañ evit adkavout ar chemet. Klask a raio Sean Sherman digeriñ ur preti hag ur skol-geginerezh ivez evit brudañ boued e bobl.


Chips ed-du


Maxime Tangi, c'hwech vloaz warn-ugent, zo un embreger done-zonet genidik eus Ploneiz.


Priziet eo bet evit e chips ed-du, ar c'hrips.


Ne blij ket ar ger chips din emezañ.


Eus teol ez eus anv kentoc'h, peurvat evit an digor-kalon.


Didroc'het e vezont e-barzh krampouezh ed-du.


Ober a ra Maxime Tangi gant aozadoù eus ar vro, evel an ed-du hag an amann. Produiñ a reomp mil sac'hadig bep sizhun. Staliet eo al labouradeg e-barzh un ti bihan.


Dav eo bet din tuta daou zen nevez eme Vaxime Tangi.


Chañs vat dezhañ !


Gwin tomm gant spisoù


Aozennoù (evit pevar den)


Ur voutailhad gwin


Un orañjezenn hag ur sitroñsenn


Kant gramm sukr rous pe mel


Ur vazhig kanell


Tri zach-jenofl


Daou damm aniz-steredennek, ur meudad kraoñ-muskadez


Aozañ


Unan, Rasklit an orañjezenn hag ar sitroñsenn.


Daou


Diskennit ar gwin en ur gastelodenn.


Tri


Ouzhpennit ar ruskoù, ar sukr hag ar spisoù.


Pevar, Roit ur vervadenn, lazhit an tan ha goloit ar gastelodenn.


Pemp


Lezit an evaj tregont munut er gastelodenn a-raok lakaat da dommañ adarre.


C'hwec'h


Sachit warni !


Mirdi Breizh e brezhoneg


Un diskouezadeg nevez zo e Mirdi Breizh e Roazhon, betek ar seiz warn-ugent a viz Eost daou vil seitek :


Breizh a-dizh, diwar-benn istor an hentoù-houarn er vro.


Evel boaz e c'hallit bezañ heñchet e brezhoneg gant Paskal Nignol.


Ret eo goulenn ha mirout plasoù da gentañ, d'ar mann, daou, daou, tri, pevar, mann, c'hwec'h, c'hwech, mann, mann.


Bepred e c'hallit gweladenniñ an diskouezadeg Hollved eo Breizh e brezhoneg ivez.


Enni e vez kinniget istor hor bro, eus ar ragistor da vremañ, daou vil tri c'hant a draezoù zo da welet war daou vil metr-karrez.


C'hoarvezet eo ganeoc'h koll ho hent en ur gêr dianav (pe anavezet ivez, a zo kaeroc'h) ?


Ar GPS a c'hall kas ur sikour mat met dav e vez goulenn sikour gant an dud a-wechoù.


Ha gwelloc'h eo kompren war peseurt tu ez eo mat mont, kuit d'en em goll muioc'h c'hoazh !


Ne gomprenan ket, troet m'eus a-gleiz koulskoude goude ar banell STOP.


Lak ar GPS war enaou, mar plij ganit.


Kollet eo ma hent ganin. Gallout a rafec'h sikour ganin ?


Amañ mañ an hent da Roazhon.


Evit mont da greiz-kêr, treuzit an hent ha troiit a-zehoù goude ar gouleier.


Gallout a rafec'h diskouez din an hent da vont d'an ti-kêr, mar plij ?


Aes eo. Peus ken nemet mont war-eeun betek ar c'hroashent hag a-gleiz deoc'h e vo.


Penaos e c'hallan mont d'ar poull-neuial ?


Gra un hanter-dro, kae betek ar c'hroashent-tro, ha goude kae gant an eil mont er-maez. A-fas dit e vo.


Gwazh a-se, pellgomz dezhe evit lavaret e vo dale warnomp.


Sinema ha sonerezh dre froud


Ar streaming, skignañ dre froud


Ober a rit gant internet ?


Tro ho peus bet, a-dra-sur, da glevet kaoz eus ur mod da skignañ a vez graet dre froud anezhañ, pe streaming e saozneg.


Evit ober gant-se eo dav kevreañ ouzh internet hag ouzh ul lec'hienn hag a ginnig videoioù pe son dre froud, evit sellet pe selaou anezhe enlinenn.


Un diforc'h a reer neuze gant ar pellgargañ restroù :


ne vir ket ho urzhiataer restroù ho peus sellet pe selaouet.


Evit adsellet pe adselaou anezho eo dav bezañ kevreet.


Radio, sonerezh ha videoioù


Da gentañ e oa chadennoù radio a veze selaouet dre froud dre internet dreist-holl, e-tro ar bloavezh daou vil, gant binvioù evel Real Audio.


Tamm-ha-tamm eo deuet da vezañ fonnusoc'h an eskemmoù roadennoù dre internet ha puilhoc'h an danvez skignet.


E daou vil pemp e oa bet roet lañs da Youtube ha da Dailymotion evit ar video da skouer,


ha Deezer e daou vil seiz ha Spotify e daou vil eizh evit ar sonerezh.


Digoust eo al lec'hiennoù-se peurvuiañ, gant bruderezh enno evit dastum arc'hant.


Evel er chadennoù radio pe tele mod kozh.


Koumanantiñ ha berzh bras Netflix.


Muioc'h-mui e kinnig al lec'hiennoù-se koumanantoù.


Paeañ a ra an dud bep miz evit tennañ splet muioc'h eus ar servijoù kinniget.


Alies-mat e vez muioc'h a zibab pe ne vez tamm bruderezh ebet ken.


Disheñvel eo istor Netflix.


E mil nav c'hant naontek ha pevar ugent e kinnige al lec'hienn-se ur c'houmanant evit feurmiñ DVD kaset dre lizher. E daou vil c'hwec'h e oa pemp milion a goumananterien er Stadoù-Unanet.


Ouzhpenn pevarzek milion ha tri ugent a dud koumanantet zo er bed bremañ.


Breizh VOD mui, un doare Netflix brezhonek


Abaoe daou vil seiz e kinnig Netflix videoioù diouzh ar goulenn, skignet dre froud.


Ken bras e oa ar berzh m'eo aet an embregerezh war tachenn ar produiñ filmoù ha stiradoù


(House of Cards e daou vil unnek)


Abaoe miz Kerzu daou vil c'hwezek e kinnig Breizh VOD mui ur c'houmanant miziek evit kaout tro da sellet ouzh kement film, teulfilm, stirad ha tresadenn-vev zo el lec'hienn internet.


Un doare nevez eo evit ar vrezhonegerien da sellet ouzh traoù kozh ha traoù nevez hep kaout da brenañ pep tra.


Keginomp ervat


Aozañ boued a blij deoc'h ?


Er gegin e vezit alies moarvat neuze, o pleustriñ war sekredoù kegin ho familh marteze, pe re mistri-keginerien vrudet kavet e levrioù pe war ar Genrouedad.


ar saladennouer


ar balisenn


(ar palisennoù)


ar foet


ar bouezerez kegin


(ar pouezerezioù kegin)


ar baelon


(ar paelonoù)


an armel-voger


(an armelioù-moger)


ar yenerez


ar c'hog


ar gorre labourat


ar gastelodenn (ar c'hastelodennoù)


ar skinforn


al loa goad


(al loaioù koad)


an davañjer


(an tavañjerioù)


an drailherez


ar plankenn didroc'hañ


ar pot houarn


ar rasklerez


ar plad forn


Krenoù-douar e Breizh


Nevez zo en deus krenet an douar e Breizh.


Ar stroñsadennoù diwezhañ zo bet e Bro-Leon, e Bro-Gerne, e Bro-Naoned hag e Bro-Roazhon


met ar c'hrenoù-douar n'int ket un dra nevez pe divoas e Breizh.


Ouzhpenn pemp kant zo bet abaoe ar bloavezh daou vil !


Peurliesañ e vezont re wan evit bezañ merzet gant an dud met ur wech an amzer e vez unan hag a zo un tamm kreñvoc'h evit ar re all. Ar c'hrenoù-douar-se a c'hoarvez etre pemp ha c'hwec'h kilometr dindan pluskenn an Douar, etre Arvor Breizh zo tuet da sankañ en Douar ha Kreiz-Breizh zo tuet da sevel.


Perou : abadennoù e kechuaeg


Abaoe al Lun daouzek a viz Kerzu e kinnig daou gazetenner keleier pemdeziek en ur ser war Radio Nacional ha TV Perou.


Deuet e oa a-benn ar c'hechuaeg da gaout ur statud ofisiel e naontek kant trizek ha pevar ugent, e-skoaz ar spagnoleg.


Koulskoude e chom bihanniver implij ar c'hechuaeg er gevredigezh.


An abadenn skinwel a vo ivez un doare da aesaat ar c'henemglev er gevredigezh :


tenn eo an darempredoù etre an henvroidi hag an dud all e Perou, evel e kalz a Stadoù Suamerikan, siwazh.


Aozennoù (evit pevar den)


daou c'hant chevr poazhet ha diblusket


Ur sitroñsenn c'hlas


Div vegad Kari Gosse


Aozañ


Fichit ar chevr en ur plad


Gwaskit un hanter sitroñsenn ha skuilhit ar chug war ar chevr.


Troit ar chevr, gwaskit eil hanterenn ar sitroñsenn ha skuilhit ar chug war ar chevr.


Poultrennit ar C'hari Gosse war ar chevr.


Sachit warni


C'hoariomp ha deskomp


Ur c'hoari nevez zo gant lec'hienn internet Brezho web :


C'hoari ha deskiñ eo e anv.


Pevar den o dez bep tro da respont d'un nebeud goulennoù diwar-benn ar brezhoneg, ar sevenadur, an istor.


Sten Charbonneau ha Tangi Merien a gas an abadennoù.


E Gwengamp, Gwened, Roazhon ha Sant-Ervlan e oa bet dalc'het ar c'hoari-se dija. Tri rummad disheñvel a gemer perzh bewech :


krennarded, deskidi ha mailhed.


Kalz diaesoc'h eo ar goulennoù evit ar rummad mailhed.


Koulz ar votadegoù


Daou vil seitek, bloavezh an dilennadegoù !


Setu amañ ar c'heriaoueg a sikouro ac'hanoc'h d'en em zibab evit mouezhiañ didrabas.


Benn disul e vo tro gentañ an dilennadeg.


Gwelloc'h eo din mouezhiañ gwenn.


Chaous ! Chomet eo ma c'hartenn dilenner war ma lerc'h.


Chaous ! Chomet eo ma c'hartenn dilennerez war ma lerc'h.


Pelec'h emañ al logelloù mouezhiañ ?


Mouezhiañ a rin a-gleiz


Mouezhiañ a rin a-zehoù


D'ho soñj, piv vo prezidant nevez ?


Mont a raio war ar renk, sur eo ha n'eo ket marteze.


Aet on skuizh gant ar bolitikerien hag o c'homzoù toull !


Ar paotr-se zo deus an tu kleiz pellañ.


Ar plac'h-se zo deus an tu kleiz pellañ.


Ar paotr-se zo deus an tu dehoù pellañ.


Ar plac'h-se zo deus an tu dehoù pellañ.


N'ouzon ket e pe kostezenn bolitikel emañ hennezh pe honnezh.


Setu amañ ur brezegenn entanet !


Gwelet e vo goude an dro-skarat.


Drast c'hwiliorezed Azia


Ar c'hwiliorezed, un doare gwesped bras


Amprevaned eo ar c'hwiliorezed, deus familh (ledan-tre) ar gwesped.


Graet e vez gwesped-koad anezhe e brezhoneg ivez, pe c'hoazh : sardon, pennmarc'hed, chifronell…


Ar rouanezed, pe ar mammoù-c'hwiliorezed, a c'hell bezañ pemp milimetr ha tregont a vent. Brasoc'h int eget ar gwesped boas zo ugent milimetr d'ar muiañ.


Gant ar rouanezed e vez savet o neizhioù, en nevezamzer.


Tamm-ha-tamm e vezont sikouret gant labourerezed.


En diskaramzer e kaver an neizhioù brasañ ha stankañ.


Aloubet Europa gant c'hwiliorezed Azia


Spesadoù c'hwiliorezed liesseurt zo.


Ar Vespa velutina nigrithorax a vev e norzh India hag e menezioù Sina dreist-holl,


se zo kaoz e vez graet c'hwiliorezed Azia anezhe.


Teñvaloc'h e vezont eget ar c'hwiliorezed ordinal a gaver e kornôg Europa ha melen splann o favioù.


E-tro daou vil pevar e oa erru un nebeud anezho en Akitania, bac'het e kasedadoù marc'hadourezh. Buan-tre eo ledet an amprevaned en Europa, e Frañs hag e Spagn dreist-holl, peogwir e tere an amzer deus outo.


Nebeut a breizherien o deus amañ ivez.


Drastus evit gwenan ar vro


Nec'het-bras eo ar wenanerien : c'hwiliorezed Azia zo sot gant ar gwenan, evit boueta o larvenned. Aes e vez lazhet gwenan Europa, Apis mellifera, peogwir n'ouzont ket en em zifenn. N'eus sifr resis ebet evit gouzout pegen drastus int,


koulskoude, adalek daou vil seiz e oa niverusoc'h-niverusañ ar wenanerien hag an dilennidi o c'houlenn e vefe stourmet a-enep ar c'hwiliorezed-se. Studioù ha koulzadoù tagellañ a vez graet ingal.


Preizherien dic'hortoz


Daoust da bep tra e kaver preizherien da c'hwiliorezed Azia, e Breizh zoken.


Yer du Gentieg da skouer, a zebr c'hwiliorezed. Gouest int da grapat er gwez un tammig ha da vekat an amprevaned pa nijont difiñv.


Ur spesad plant kigezat e Liorzh ar Plant e Naoned, Sarracenia oreophila, a seblant bezañ efedus a-enep c'hwiliorezed Azia.


Rouez eo ar plant-se avat. Abaoe daou vil pemzek ez eus klaskerien eus Skol-veur Teurgn o labourat war sevel toulloù-trap war patrom ar Sarracenia oreophila.


En em zerc'hel


War ho sav, war ho koazez, arouezus a-walc'h e vez ho toare d'en em zerc'hel.


Ma faot deoc'h lakaat ar gaoz war se neuze e vo dav deoc'h deskiñ an troiennoù talvoudus evit e zeskrivañ !


Bec'h dezhi neuze !


war he c'hostez


war e gostez


en he sav


en he flegoù


en e sav


en e blegoù


war o c'hoazez


en he c'hluch


en e gluch


en e du fall


en he zu mat


Rolloù an nevezhañv gant chaous kokoz ha kakaouetez


Aozennoù (evit daouzek roll)


Div garotezenn


Daou c'hant gramm irvin gwenn


delioù letuz


Daou c'hant gramm tofou, un dornad had diwanet, ur bokedad bent fresk


Daouzek follenn riz


Aozennoù (evit ar chaous)


Div loaiad vras a yod-kakaouetez (hep sukr), peder loaiad vihan a chug sitroñs glas


Div loaiad vras a chaous soja


Eizh loaiad vras a laezh kokoz


Daou ivin kignen


Daou diñsad jinjebr fresk, kakaouetez pilet


Aozañ


Naetaat ha sec'hiñ al legumaj.


Troc'hañ ar c'harotez, an irvin hag an tofou e bazhigoù moan.


Lakaat eoul en ur baelon ha fritañ ar c'harotez hag an irvin ken a vint blotaet (hep bezañ re boazh).


Fritañ an tofou ivez ken a vo melenet.


Soubañ ur follenn riz en ur pladad dour e-pad un nebeud eilennoù ha lakaat anezhi war un torch gleb.


E lodenn draoñ ar follenn (evit stummañ un hirgarrezenn), lakaat un tamm saladenn ha warni un dornad bazhigoù tofou, irvin, karotez, teir delienn vent, un hadenn diwanet bennak. Plegañ tu dehoù ha tu kleiz ar follenn war ar gwarnisadur.


Goude, plegañ al lodenn draoñ ha ruilhal anezhi war-zu krec'h ar follenn.


Ober kemend-all gant an unnek roll all.


Fardañ ar chaous o frikañ pep tra nemet ar c'hakaouetez.


Pilat gros ar c'hakaouetez ha lakaat anezhe war ar chaous evit kinklañ.


Servijout fresk.


Bitellat en nevezamzer


Muioc'h-mui a dud a vitell, evit labourioù bihan alies met ivez evit traoù brasoc'h evel ar reneveziñ.


Ha peseurt biteller pe bitellerez oc'h-c'hwi ?


an tokarn


ar skabell


ar barr-livañ


ar morzhol


ar sailh


an troer-biñsoù


an durkez


an alc'hwez rodig


al live dre glogorenn


ar voest-ostilhoù


an dafar bitellat


al lunedoù-gwarez


ar viñs-taol


(ar biñsoù-taol)


an heskenn


an doullerez tredan


(an toullerezioù tredan)


Petra emaoc'h o klask ?


D'ar pemp a viz Ebrel e oa bet roet lañs da stumm brezhonek Qwant, al lusker enklask gall. Dre ar brezhoneg (ha pemp yezh all warn-ugent) e lak Qwant keloù liesseurt war wel.


Ur roll lec'hiennoù internet, rouedadoù sokial, liammoù video, skeudennoù ha sonerezh, a vez roet gant Qwant da respont d'ho klask.


Gant izili kevredigezh An Drouizig e Gwened, studierien eus Roazhon ha tud a-youl vat eo bet troet an etrefas e brezhoneg, gant harp Ofis Publik ar Brezhoneg.


Dizanv ha digoust eo ar savenn Qwant.


Ur patrom sirius eo a-dal da vonopol Google.


Evit gouzout hiroc'h :


Skoazell niverel d'an nammidi


Krog eo ar gevredigezh My Human Kit gant un arnod nevez e daou vil seitek, e Roazhon. Savet eo bet My Human Kit gant Nicolas Huchet,


ijinet gantañ ar c'hentañ protezenn dorn en open source. Kinnig a ra d'an nammidi en em soñjal war skoazelloù teknikel d'o namm. Sikouret e vint gant ur skipailh tud evit seveniñ anezho.


Penaos dont a-benn d'an dra-se ?


Dre ar c'hengred, ar c'henlabour, an "ober drezañ e-unan" (do it yourself) hag an teknikoù niverel (el labourvaoù HumanLab).


Fellout a ra da izili My human kit brudañ an atalieroù evit deskiñ "en em zresañ drezañ e-unan" er bed a-bezh.


Evit gouzout hiroc'h : myhumankit pik ORG


Distro Gouel Broadel ar Brezhoneg


D'an naontek ha d'an ugent a viz Mae e vo lidet Gouel Broadel ar Brezhoneg e Langoned.


An darvoud brasañ tro-dro d'ar yezh e vo e daou vil seitek.


Filmoù, taolioù-krenn, c'hoarioù, sirk, c'hoariva, un tournamant mell-droad, ur fest-noz ha sonadegoù dindan ur gaborell,


sed aze ar pezh a vo kinniget da vare festival ar brezhoneg.


An Taol-Lañs a vo aozet d'ar Gwener ivez evit la-kaat war wel strolladoù sonerezh a vremañ a ya e brezhoneg.


Graet e vo anaoudegezh gant binvioù niverel ha c'hoarzhet dirak un abadenn margodennoù.


Daou zevezh leun-mat evit brasañ plijadur ar re vihan hag ar re vras.


HTTP daou bik slash slash mignoned pik BZH


Sachit ganeoc'h !


Ur sac'h goullo ne chom ket en e sav a vez klevet ingal. A-raok debriñ e ranker aozañ boued koulskoude.


Begoù-lipous oc'h ?


Bezit dinec'h, peadra a vo kinniget deoc'h evit ober eus ho pred ul lip-e-bav. Ale, deomp de'i !


Ret eo raktommañ ar forn.


Lakaat ri an amann da vlodañ er skinforn, mar plij ?


Skornennoù a chom er skornerez.


Teus ket disoñjet basañ ar gwennoù en erc'h ?


O kudaouiñ emañ ar c'hig-ha-farz.


Ezhomm po d'ober gant ar gokelenn en-dro ?


Petra ran gant an tomatez sec'h a chom ?


Dav eo meskañ gant nerzh kuit da gaout pouloud.


C'hwezh an dev zo !


Suilhet eo ar patatez ! Pebezh glapez !


Prest eo lein !


Krog e-barzh, n'eo ket tomm.


Liesoc'h-lies e weler tud é c'hoari en houlennoù.


Emaint o seurfiñ, ya, met brasoc'h eo o flankenn hag ouzhpenn-tra e talc'hont ur pagailh en o daouarn. Emaint éc'h ober stand-up paddle (pagailherezh a-sav-sonn)


pe Ku Hoe He'e Nalu (pagailhiñ a-sav-sonn àr an houlenn) e hawaieg ma kavit gwell rak aze emañ orin ar sport-se.


Get ar pagailh e c'hellont kas o flankenn e-raok, leviat ha bout stabiloc'h pa vezont en ant an houlenn. Aesoc'h eo evit ar seurf dre ar pagailh ha dre ar plankenn brasoc'h,


setu perak e ra kement a verzh.


Ur sport kozh


Diouzh ar c'hiz eo met ar stand-up paddle n'eo ket ag an torad diwezhañ !


Tad-kozh ar seurf eo e gwirionez.


Adal ar Grennamzer e varc'hekae an Hawaiianed ar gazeg-c'hlas àr plankennoù-koad hir, ur pagailh a implijent da leviat ivez.


Ur roll sokial kreñv en doa ar sport-se d'ar mare-hont :


é seurfiñ e tiskoueze an uhelidi penaos n'o doa ket aon rak ar mor-bras.


Ouzhpenn paotred a seurfe.


Ar plankenn koshañ kavet get arkeologourion a oa hani ar rouanez Kaneamun.


Renet he doa àr he bro er pevarzekvet kantved.


Chal ha dichal


Goude bout aloubet ar vro, an Europeaned hag an dud a relijion o doa kavet dijaojabl ar sport rak en o noazh ez ae an Hawaiianed da seurfiñ.


Difennet-groñs e oa neuze met tud zo o doa dalc'het da seurfiñ dre-guzh.


Berzh bras a reas ar sport kantvlezadoù goude, adal ar blezadoù mil nav c'hant, er Stadoù-Unanet hag en Aostralia.


E Breizh e oa bet gwelet ar plankenn seurf kentañ en Europa.


Degaset e oa bet a Galifornia get Adrien Durupt, beajour ha tisavour.


Pleustradennoù en doa graet e Skoubleg, e mil nav c'hant seizh.


Ur mor a dud


Muioc'h evit hanter-kant mil den a ra stand-up paddle e Frañs hiziv.


Un darn vat anezhe e Kaledonia-Nevez.


Kenstrivadegoù a gaver un tammig e pep lec'h bremañ ivez.


Tud a bep sort a c'hell ober ar sport-se rak seurfiñ an houlennoù nend eo ket dleet,


gellet eo implijout ar plankenn evit monet àr an dour, àr vor pe àr al lennoù, ar stêrioù ha c'hoazh ha c'hoazh…


Ur mod arall da zaremprediñ an natur ha da gavout plijadur àr un dro.


Kentañ eostad riz e Breizh


Deuet eo a-benn Alexandre Reis da c'hounit riz en e atant e-kichen Dinan.


Eostet eo bet an edaj en ur rizeg daou c'hant metr karrez.


Ouzhpenn ed ha maiz omp gouest da c'hounit e Breizh a lavar ar Breizhad pennek.


Ur c'hwitadenn e oa bet an taol-esae kentañ, bloaz zo. Rak re soubet e oa ar plantennoù en dour.


Met aet eo war-raok al labourer-douar hag ur wech eostet e vo lakaet ar riz da sec'hañ. Gouzout a ra ez eo un eostad eus an dibab. Ar riz, gwenn en deroù, zo deuet da vezañ glas emrodez, ur blaz dispar dezhañ.


Plantet e vo an had nevez-se war pemp kant metr karrez evit mont pelloc'h ganti.


Ar pal kentañ ?


Tapout un anvadur orin kontrollet (AOK) hag aozañ sake.


Setu aze ur soñj dreist !


Tad Johnny B Goode zo aet d'an Anaon


Chuck Berry mojenn ar rock'n'roll zo aet d'an Anaon d'an naontek a viz Meurzh daou vil seitek e Saint Louis, Missouri, lec'h ma oa bet ganet.


Kazetennoù eus ar bed a-bezh o doa douget bri d'ar c'haner ha gitarour hollvrudet. Kanaouennoù evel Johnny B Goode, Maybellene, Roll Over Beethoven o doa bet levezon vras war ar sonerezh poblek.


Ken brudet all e oa e duckwalk (paz-houad) a chomo e-pad pell en eñvor an dud.


Sonerezh Chuck Berry zo deuet a-benn, dreist-holl, da lakaat da dostaat ar re wenn ouzh ar re zu e lec'hioù ma rene ar ouennelouriezh.


Embannet e vo e bladenn ziwezhañ e-kerzh ar bloaz.


Peseurt titl a vo d'ar bladenn ?


Chuck evel-just !


Ar Bonedoù Ruz gant Ar Vro Bagan


Pezh nevez strollad c'hoariva Ar Vro Bagan a gont istor ar Bonedoù Ruz.


Skrivet ha leurennet eo bet gant Goulc'han Kervella, gant sonerezh savet gant Kristian Loaek.


Emsavadegoù a oa bet e Breizh e mil c'hwec'h kant pemzek ha tri-ugent a-enep tailhoù nevez ar Roue Loeiz pevarzek, er c'hêrioù da gentañ hag e maezioù Breizh-Izel da c'houde.


Marv penn ar Bonedoù Ruz, Sebastian ar Balp,


hag an doare ma oa bet mouget an emsavadeg gant an Dug de Chaulnes, a vo diskouezet er pezh.


E Meneham, e Kerlouan, e vo aozet an abadenn gentañ e brezhoneg, d'an tri a viz Eost.


Un abadenn zivyezhek a vo e Gwened d'an tri warn-ugent a viz Gwengolo.


WWW pik ar vro bagan pik FR


Pesked kriz mod Tahiti


Aozennoù (evit pevar den)


pevar c'hant gramm toun ruz


ur garotezenn (kant gramm)


Un hanter-gokombrezenn (kant gramm)


Div sitroñsenn c'hlas


Un hanter penn-chalotez


Koriandrez fresk, ur begad holen


Laezh kokoz (daou c'hant mililitr)


Aozañ


Troc'hit an toun e diñsoù ha poultrennit ur begad holen warne.


Skuilhit ar chug sitroñs glas war an diñsoù pesked.


Dek munut goude, troit an diñsoù ha skarzhit ar chug ugent munut diwezhatoc'h.


Troc'hit al legumaj e-keit m'emañ ar pesked er chug sitroñs :


troc'hit ar garotezenn e bazhigoù, ar gokombrezenn hag an hanter penn-chalotez e tammoùigoù.


Ouzhpennit delioù koriandrez fresk.


Meskit mat ar pesked gant al legumaj hag al laezh kokoz.


E Polinezia e vez debret pesked kriz mod Tahiti gant riz peurboazh da vintin pe da noz !


Sachit warni !


Mab ar c'hast !


A-wechoù en em gavomp gant degouezhioù pe tud torr-penn,


hag e krogomp d'en em inerviñ pe da goll skiant.


Ha gwech ha gwech all zoken e c'hall droug pe fulor sevel ennomp.


Ha petra c'hoarvez neuze ?


Feiz, alies-mat e teu deomp gerioù gros pe kunujennoù.


Ar gerioù-se n'int ket brav-brav, gwir eo, met ober reont vad memes tra !


Ale, deomp da langachañ ar re all, ta !


Kaoc'h ! Ar mab imbisil gast-se zo o paouez diverkañ ma restr !


Serr da forn, kozh klakenner ! Bouzaret on gant da gozh kaozioù !


Hennezh zo ur sapre genaoueg, memes tra !


Ya, vat, hemañ zo un imobil, un alori, ur bajaneg, vel ma n'eus ket !


Erru on tremen skuizh gant ma amezeg ! Ar penn-karn-se en eus laosket e gi da harzhal an nozvezh-pad c'hoazh hag adarre !


Gast a gi ha gast a amezeg !


Ne faot ket din gwelet al loukez-se en-dro !


Goût a rez petra en deus respontet din al leue-dour-se ?


Nondedie, te zo bleup avat !


Hentoù-houarn


al linennoù tizh bras


Linennoù tizh bras. Petra eo ?


Hentoù-houarn savet a-ratozh evit an trenioù tizh bras (TTB) eo al linennoù tizh bras (LTB). Reiñ a reont an tu d'an TTB da ruilhal en tu-hont da zaou c'hant ugent pe tri c'hant kilometr an eur zoken.


Kavout a reer seurt hentoù-houarn e pemzek Stad er bed, en Azia hag en Europa dreist-holl.


Bras-tre eo ar rouedad LTB e Sina da skouer.


Bez ez eus hentoù-houarn LTB m'eo difennet kas an trenioù en tu-hont da gant tregont pe kant tri-ugent kilometr an eur avat, evit abegoù surentez.


An LTB koshañ zo e Japan (savet e mil nav c'hant pevar ha tri ugent) hag en Italia (savet e mil nav c'hant seitek ha tri ugent).


Kempenn an hentoù-houarn


Gwechall n'ez ae ket an trenioù ken fonnus all, evel-just. Poent zo bet e oa tizh bras kant ugent kilometr an eur. Gant an tizh brasoc'h-brasañ e teu efedoù fizik brasoc'h ivez.


Dav eo d'an ijinourien ha d'an henthouarnourien adtresañ hag adkempenn an hentoù diouzh an trenioù a ya betek tri c'hant kilometr an eur. Al linennoù LTB a rank bezañ solutoc'h (treuzelloù betoñs e-lec'h koad), eeunoc'h (plegennoù ledan-tre) ha brasoc'h ar riboulioù.


Koustus-tre eo.


Peurvuiañ, n'hell ket an trenioù all (re marc'hadourezh da skouer) mont dre seurt hentoù-houarn.


Al linennoù tizh bras war-du Breizh


Evit mont da Vreizh dre linennoù tizh bras n'eus ken nemet un doare : tremen dre Bariz.


E mil nav c'hant nav ha pevar ugent e oa bet savet an tamm LTB kentañ e kornôg Pariz


Tri c'hilometr hag hanter-kant,


Abaoe miz Gouere daou vil seitek ez eus daou c'hant pevarzek kilometr LTB ouzhpenn, war-du Roazhon ha Naoned.


Dre-se eo seiz munut ha tregont berroc'h ar veaj etre Pariz-Roazhon (ha Pariz-Brest neuze) hag eizh munut berroc'h ar veaj Pariz-Naoned.


Tremen tri miliard a euroioù eo bet koustet ar chanter-se. Ouzhpenn ur miliard zo bet paeet gant strollegezhioù zo eus Breizh.


Pariz e penn al linennoù


Gant an LTB nevez e klask kêrioù zo eus Breizh broudañ tud (pinvidik) Pariz da vont di aliesoc'h ha prenañ lojeiz eno zoken.


Ur c'harter cheuc'h nevez zo war sevel en-dro da di-gar Roazhon da skouer.


Ur c'herse eo gant Breizhiz zo hag a ya da labourat bemdez dre dren rak kael eurioù an trenioù rannvro a rank plegañ da hini an LTB nevez. Ur raktres zo war ober evit gwellaat al linennoù e-diabarzh Breizh (Brest-Naoned, Naoned-Roazhon), met ne c'hello ket bezañ lakaet er pleustr a-raok daou vil tregont.


Kregina, kranketa, deomp d'an aod ta !


Lakaet eo ho chupenn hag ho heuzoù, kemeret hoc'h avenell hag ho rastell.


Izel eo ar mor, poent eo mont d'an aod.


Kozh-Noe eo al loc'heta ha desachañ a ra ar re vihan koulz hag ar re goshañ.


Deomp ta da welet ar pezh ho peus kavet da lakaat en ho paneroù !


ar reier


ar bezhin


ar sailh


an heuzoù kaoutchoug


an avenell


ar meskl


(ar vesklenn)


ar c'hokez


(ar gokezenn)


ar baner


ar bigerniel


(ar bigorn)


ar brennig


(ar vrennigenn)


ar c'hilheien-mor


(ar c'hilhog-mor)


ar mortepez


(ar vortepezenn)


al legistri


(al legestr)


ar prer


(ar brerenn)


ar c'hrank


ar c'hranked


ar morgevnid


(ar vorgevnidenn)


ar pilored


(ar bilorenn)


ar chevr-traezh


(ar chevrenn-draezh)


Radio Kerne e Naoned ?


Emañ skipailh hag izili Radio Kerne, ur chadenn hollvrezhonek staliet e Ploneiz, e soñj ober o mad eus ar frekañsoù nevez a vo digoret gant Kuzul-meur ar C'hleweled. Er bloavezhioù da zont e vo frekañsoù ouzhpenn evit skignañ e Naoned hag e Roazhon, dre ar Radio Niverel Douarel.


Emstrivañ a raio tud Radio Kerne neuze.


Fellout a ra dezho bodañ tud hag aozadurioù all prest da harpañ anezho.


M'eo asantet ar c'hinnig e c'hellfe Radio Kerne skignañ e Naoned a-benn miz Gwengolo daou vil triwec'h.


Un dornad chadennoù radio brezhonek zo e Breizh-Izel met n'eus hini ebet e Breizh-Uhel, betek bremañ.


Tredan "glas" evit Enez Tilos


Tilos eo anv un enezennig e Mor Egea, e Gres.


Pemp kant den zo o chom eno.


Ur mirva natur eo.


Berzet eo chaseal eno abaoe mil nav c'hant trizek ha pevar ugent.


Dimeziñ heñvelrevidi a vez graet eno abaoe daou vil eizh (aotreet e Gres e daou vil pemzek).


Ouzhpenn daou-ugent repuad sirian zo bremañ o vevañ e Tilos.


Adalek miz Gwengolo e roio lañs Tilosiz d'ur chanter triwec'h miz, gant harp Unaniezh Europa.


Un tour-avel hag ur parkad panelloù fotovoltaek a broduo an tredan rekis evito ha muioc'h zoken.


Gant se e paouezint gant an tredan diwar fioul, pourvezet dre fun dindanvor.


Gouel al levrioù e Karaez


D'an eizh warn ugent ha d'an nav warn-ugent a viz Here e vo dalc'het e Karaez evel bep bloaz abaoe mil nav c'hant dek ha pevar ugent ur saloñs levrioù anavezet gant an holl vrezhonegerien, pe dost. Aozet e vez gant Kreizenn Sevenadurel Vreizhek Egin e Leurenn Glenmor, e Kerampuilh. Eno e vez bodet tost holl diez-embann Breizh. Gellout a ra ar weladennerien prenañ al levrioù diwezhañ zo bet embannet e brezhoneg met ivez kavout levrioù embannet pell zo hag o deus graet berzh. Tro a vez ivez da doullañ kaoz gant ar re a labour bemdez e Breizh war-dro an embann pe c'hoazh gant ar skrivagnerien.


Plas e vo graet er bloaz-mañ da Gorsika ha Jean-Guy Talamoni e vo prezidant ar festival.


Skañvadell chokolad


Aozennoù : ugent munut. Da brientiñ teir eurvezh en a-raok.


daou c'hant gramm chokolad


kant pemp gramm amann warn-ugent


pemp vi


div loaiad sukr


ur meudad holen


Da gentañ, terriñ ar chokolad e tammoù bihan ha lakaat anezho en ur gastelodenn da deuziñ en dourgib.


Tennañ ar gastelodenn diwar an tan hag ouzhpennañ an amann troc'het e tammoù.


Terriñ ar vioù ha dispartiañ ar melenoù-vi diouzh ar gwennoù-vi.


Da-heul, lakaat ar melenoù-vi gant ar chokolad teuzet.


Leuskel da yenaat.


Basañ ar gwennoù-vi en erc'h gant ar meudad holen.


Pa vezont kalet, ouzhpennañ ar sukr.


Basañ adarre evit ingalañ ar sukr.


Lakaat un drederenn eus ar gwennoù-vi en dienn yen ha meskañ kreñv gant ul loa goad.


Ouzhpennañ war-lerc'h ar peurrest ha meskañ goustadik.


Lakaat an skañvadell en ur plad kleuz ha lezel anezhi er yenerez teir eurvezh-pad.


Petra peus debret er c'hantin ?


Echu eo an devezh skol ha c'hoant ho peus da c'houzout ar pezh zo bet graet hiziv gant ho pugale ?


Savit goulennoù neuze, evit gouzout gant piv o doa c'hoariet war ar porzh, ha fritez oa bet da verenn, ha labouret mat o deus


(n'eus tamm douetañs ebet evel-just !).


Setu frazennoù hag a roio tro deoc'h da c'houzout hiroc'h…


Teus ket kavet hir da amzer en diwallerezh ?


Penaos eo bet an abadenn sport ?


N'out ket re skuizh ?


Bet oac'h o redek goude merenn ?


Pelec'h emañ da sac'h-skol ?


Lakaet teus da gabell pa rae glav ?


Petra teus desket hiziv ?


Ha fur out bet er c'hlas ?


Dalc'het teus soñj eus an daolenn liesaat ?


Legumaj teus debret da greisteiz er c'hantin ?


Gant piv teus c'hoariet war ar porzh-skol hiziv ?


Gouest out da ganañ din ar rimadell teus desket ar mintin-mañ ?


Graet eo da labour skol ?


Boestoù evit ar babiged


Ur voest savet e Finland


Ha prest oc'h da lezel ho pabig da gousket en ur voest kartoñs ?


E Finland e ra ar mammoù hag an tadoù kement-se abaoe mil nav c'hant eizh ha tregont.


Savet e oa bet ar voest-se, enni ar vatarasenn ha liñselioù, evit gwellaat yec'hed ar babiged ha koazhañ feur mervel ar vugale.


Da gentañ e veze roet d'an tiegezhioù paour hepken.


Adalek mil nav c'hant nav ha daou ugent e voe roet d'an holl diegezhioù war-nes degemer ur babig.


Hervez kont e kousk gwelloc'h ur c'hrouadur en ul lec'h bihan, kletoc'h evitañ, en e vizioù kentañ.


Peadra d'ober war-dro ar babiged


Estreget ur voest kartoñs eo e gwirionez ar voest babiged, ur "pakad mammelezh" eo. Ur bern traoù talvoudus a gaver enni : dilhad dreist-holl, serviedennoù, trezoù, c'hoarielloù, levrioù…


Kaset e vez ar voestad dafar gant servijoù sokial Finland d'an tiegezhioù o do ur babig (ar re advugelet ivez).


Evit kaout anezhi eo dleet d'ar merc'hed dougerez bezañ heuliet gant ur mezeg ha bezañ enskrivet er surentez sokial.


Evit kalz a dadoù finlandat ez eo ar voest-se un doare fetis da gompren e vo ur c'hrouadurig er gêr a-benn nebeut.


Un tamm berzh e broioù all


Un hengoun eo ar "pakad mammelezh" e Finland bremañ rak kaset e vez d'an holl, digoust.


Tud all er bed o deus soñjet e oa un dra vat.


En Arc'hantina e oa bet aozet gant ar Stad ur steuñv "Qunita" (anv ar pakad eno) e daou vil pemzek.


Gouarnamant Skos en deus lakaet er pleustr ur servij tost da hini Finland en hañv-mañ.


Aozadurioù e-maez-gouarnamant a ginnig hevelep boestadoù ivez.


E Minnesota da skouer, evit ar c'hrennardezed dougerez, hag e Su Azia, gant ma asant ar maouezed mont da welet ur mezeg.


Boestoù babiged e gwerzh


Er broioù all ne ginnig ket ar servijoù ofisiel seurt boestadoù.


Gwerzhet e vezont neuze.


Ur stal finlandat a gas boestadoù d'ar bed a-bezh da skouer. Ker a-walc'h int, etre pevar c'hant ha c'hwec'h kant euro.


En Iwerzhon ez eus un embregerezh hag a genlabour gant ospitalioù.


E Frañs ez eus tri embregerezh a werzh seurt boestadoù. Prizioù ha kinnigoù liesseurt zo (danvezioù bio da skouer), eus ar voest hec'h-unan, e-tro dek euro ha tri ugent, d'ar pakadoù leunañ, betek c'hwec'h kant euro. E Vande emañ an embregerezh tostañ da Vreizh, Marmott' e anv.


Loened ar feurm


Deomp d'ober un tamm tro en ur feurm (pe un atant, ur menaj, un dachenn, hervez al lec'h m'emaoc'h o chom !) da welet al loened a c'haller kavout eno, asambles gant o re vihan.


an dañvadez


(an dañvadezed)


an oan


(an ein, an oaned)


ar poñsin


(ar poñsined)


ar c'havr


(ar givri)


ar c'horn


(ar c'herniel)


ar blev


ar menn


(ar menned)


al lapin


(al lapined)


ar wiz


(ar gwizi)


ar porc'hell


(ar perc'hell)


ar vuoc'h


(ar saout)


al lost


an tezh


al leue


(al leueoù)


ar yar


(ar yer)


ar c'hog


(ar c'hegi)


ar pluñv


an askell


(an divaskell)


an houad


(an houidi)


Bleud ed-du e Breizh


Berzh a ra bleud ed-du Breizh a-drugarez da labourerien-douar ha milinerien entanet. Kavet e vez muioc'h-mui en tiez-krampouezh dindan ur meneg a orin gwarezet.


An ed-du, pe c'hoazh ar gwinizh-du, zo ur blantenn a orin eus Azia.


Ar C'halianed a zebre ed-du en Arvorig dija da vare oadvezh an houarn.


Kreskiñ a ra stank en douaroù treut ha trenk.


Hiziv e vez pourvezet ur c'hant bennak a diez-krampouezh ha kement a varaerezhioù gant ar bleud-se. Ezporzhiet e vez da Bolonia, da Suis ha d'ar Stadoù-Unanet zoken !


Ar pal eo lakaat kemm etre bleud Sina pe broioù ar Reter hag hini Breizh a zo blazet mat gant ul liv teñvaloc'h evit pratikoù o beg fin.


Brezel ar c'hamembert ?


Ne vo ket mui eus ar c'hamembert a-raok pell,


setu ar pezh a zo bet roet da c'houzout gant an ajañs-kelaouiñ Bloomberg.


N'eus ket kaoz amañ eus ar formaj-laezh gwerzhet er gourmarc'hadoù met eus ar c'hamembert gwir, a orin eus Normandi hag aozet gant laezh saout ar vro, livrizh ha disilet.


Hiziv, dre ma vez dalc'het ar feurmoù gant produerien vras hag a aoz kamembert gant laezh pasteurekaet e vez start kavout ar gwir hini er-maez eus Frañs dreist-holl.


Dre chañs, emañ tud Bloomberg war evezh neuze hag en o lec'hienn internet e lavaront penaos lakaat kemm etre an daou seurt fourmaj.


Fin ar Bed


Un stirad nevez-flamm e brezhoneg eo Fin ar Bed


Seizh rann dek munut a vez skignet bremañ gant Frañs tri, TBO, TB Sud, TVR ha Brezho web.


Istor teir denenn eo, dianav an eil re d'ar re all :


Fañch (Roger Stefan), Mari (Nolwenn Korbell) ha Klet (Kaou Langoët).


En em gavout a reont asambles rik p'emaint o tec'hout dirak darvoudoù hag a lak o buhez da dreiñ e gwelien.


Ton ha neuz ur film skrij zo d'ar stirad, pezh zo ral e brezhoneg betek-henn.


Renet eo bet Fin ar Bed gant Nicolas Leborgne ha produet gant Lyo Production ha Tita Productions.


Dre chadenn Youtube Frañs tri Breizh e c'hellit sellet deus ar rannoù hep istitl gallek ebet.


WWW pik fin ar bed pik BZH


Nouilhez Sina gant kig yar ha chevr


Aozennoù (evit pevar den) daou c'hant hanter kant gramm nouilhez Sina aozet gant vioù


ur bokedig ognon nevez


daou benn-kignen


tri c'hant gramm kig yar


ur pimant


peder loaiad eoul


kant gramm chevr poazhet


hanter kant gramm kellidoù soja


ul loaiad jinjebr malet


peder loaiad chaous soja holen


Aozañ


Lakait dour da virviñ e-barzh ur gastelodenn vras.


Lakait holen enni hag an nouilhez war-lerc'h.


Meskit anezho evit distagañ anezho an eil re diouzh ar re all.


Tennit anezho eus an dour goude div pe deir munutenn.


Da c'houde lakait dour yen warno ha laoskit anezho da zizourañ.


Dibluskit, gwalc'hit ha troc'hit an ognon nevez.


Dibluskit ha troc'hit munut ar c'hignen.


Skejennit ar c'hig yar a-dammoùigoù moan ha hir.


Displusit ar pimant.


Troc'hit anezhañ munut.


Lakait ar wok da dommañ ha skuilhit eoul ennañ.


Lakait er wok an holl aozennoù prientet en a-raok, en urzh-mañ : ar c'hig yar, ar chevr, ar c'hignen, an ognon hag er fin ar pimant drailhet.


Ouzhpennit ar c'hellidoù soja, ar spisoù hag an nouilhez ennañ.


Meskit un tamm evit adtommañ ar meuz.


Kasit ar wokad war an daol kerkent all.


Kalon vat d'an holl !


An hoverboard, ar plankenn-ruilh tredan


ur plankenn-ruilh a vremañ


N'ho peus ket bet c'hoant ur wech bennak d'en em ziblasañ war ho treid, da vezañ war flod un tamm, evel haroz filmoù Back to the Future, Marty McFly ?


Estregedoc'h en deus soñjet en se ! E daou vil pevarzek e oa bet kinniget un hoverboard, ur plankenn-ruilh tredan, e Kanton gant an embregerezh Chic Robotics.


Da c'houde e oa bet drevezet gant ur bern embregerezhioù all, e Sina da gentañ, er Stadoù-Unanet da c'houde hag er bed a-bezh bremañ.


Teknologiezh ar giroskop


Ar benveg koshañ diazezet war teknologiezh ar giroskop eo ar giropod.


Savet e mil nav c'hant naontek ha pevar ugent ha kenwerzhelet gant an embregerezh Segway, ar giropod zo ur plankenn div rod dezhañ hag ur stur evit treiñ.


Diwar ar giropod e oa bet savet ar girorod e daou vil pemp.


Kalz marc'hadmatoc'h eo hag e c'haller neuze tremen e-biou tud pignet warnañ aliezik.


Dav eo pleustriñ e-pad ur frapadig amzer koulskoude a-raok dont a-benn d'ober gant ar rod-se, daou stleug a bep tu dezhi.


An hoverboard a chom ar benveg marc'hadmata hag aesañ d'ober gantañ.


Berzh an hoverboard


Buan-tre en deus graet berzh an hoverboard e-touesk ar re yaouank.


Penaos ta ?


Dre ar rouedadoù sokial evel-just.


Embregerezhioù zo o doa kaset skouerennoù da dud brudet ar sinema, ar c'han pe ar c'hiz, o soñjal o dije lakaet da anavezout o frodu.


Ha graet eo bet dre videoioù alies-mat.


Hiziv e c'haller prenañ un hoverboard er stalioù bras.


Daoust d'o berzh o deus an ardivinkoù ur si bras.


Lod anezhe o doa batirioù hedan ha gwall zarvoudoù zo bet.


Gwelloc'h eo en em gelaouiñ mat a-raok prenañ unan !


Benveg an amzer-da-zont ?


N'eo ket sur e mod ebet.


Un doare nevez ha diouzh ar c'hiz d'en em ziblasañ eo met dilezet e vez tamm-ha-tamm neoazh.


Dilezet evit petra ?


Evit ar marc'h-houarn giz kozh pe an hini tredan hag ivez evit an droterez hag ar skateboard e-unan a vez stankoc'h-stankañ adarre war riblennoù-straed hor c'hêrioù.


Tachenn an treuzdougen a vez oc'h emdreiñ ingal. Kredapl-bras e vo gwelet a-raok pell binvioù nevez ha souezhus hag a gaso ac'hanomp aesoc'h ha buanoc'h d'al lec'hioù a faoto deomp degouezhout ganto !


Deomp da c'hoari !


Alies-vat e kaver modoù implij er c'hoarioù evit displegañ ar reolennoù hogen ral eo kavout skouerioù frazennoù pleustrek da reiñ buhez d'ar c'hoari.


Setu ul listennadig diglok… Da vezañ astennet evel-just !


Ingalomp ar c'hartoù.


Dav eo reiñ pep a seizh kartenn.


Greomp un dro wenn da gentañ.


Da biv eo da c'hoari ?


C'hwitet ! Dit eo da bigosat bremañ.


Ma erru da bezhig war ar garrezenn-mañ e kolli da renk.


Kas ar vell din !


Piv zo trec'h betek-henn ?


Emañ tu ar c'holl ganit er c'hoariadenn-mañ ?


War ar rampo emaint evit bremañ.


Erwan n'emañ ket o c'hoari ken, emdenn en deus embannet.


Dornet omp bet a-blat !


Plant tro er bir !


Kignet en deus e vamm-gozh ha skarzhet eo bet


Truchet en deus ha skarzhet eo bet.


E ruioù ar c'hêrioù


Deomp d'ober un tamm tro er c'hêrioù bras.


Ha dalc'hit soñj, mont e kêr, n'eo ket mont d'ar gêr !


Evit gwir, mont e kêr a sinifi aller en ville pa dalvez mont d'ar gêr kement ha


an ter-douar


ar c'hroashent-tro


al lamp-straed


ar banell-heñchañ


(ar panelloù-heñchañ)


an dreuzenn kerzhourien


ar riblenn-straed


ar roudenn divrodegoù


ar gerzhourez


ar valeerez


ar wetur


(ar gweturioù)


ar c'harr-tan


(ar c'hirri-tan)


ar savadur


ar savadurioù


ar ranndi


ar ranndioù


ar velo


(ar beloioù)


ar marc'h-houarn


ar marc'hoù-houarn


an takad-bale


ar gouleier-triliv


ar bus


ar busoù


ar c'harr-boutin


(ar c'hirri-boutin)


ar moto,


ar moto (ioù),


ar marc'h-tan


ar marc'hoù-tan


ar stankadeg-kirri


ar pont


Kenavo d'ar bigi bras e Venezia


Abaoe pell o doa c'hoant annezidi kêr Venezia ha riblerien kanol Guidecca d'en em zizober diouzh ar mordreizherioù a saotr o loc'h.


Adalek daou vil naontek ne c'hallo ket ar bagoù brasañ bageal e La Guidecca evit mont da blasenn Sant Mark.


Setu ar pezh a oa bet divizet d'an nav a viz Du daou vil seitek.


Un diviz fur evit endro, ilizoù ha palezioù kêr, saotret gant kefluskerioù ar mordreizherioù ha lakaet en arvar gant o ment.


Un efed a vo war an niver a douristed az ay da weladenniñ Venezia ?


Plas a vo graet a-dra-sur d'ar gondolennoù mil vrudet e Venezia.


Ruskenner a vicher


Domapi, embregerezh Alexandre Michoud, zo staliet en Algam abaoe meur a vloaz.


Eno e vez savet ruskennoù ha peadra d'ober war-dro ar gwenan.


Niverusoc'h-niverusañ eo an dud yaouank ha koshoc'h, an embregerezhioù hag ar strollegezhioù a soursi ouzh an endro hag a zo intereset gant ar sevel gwenan.


Gwerzhet e vez ruskennoù Domapi e pep lec'h e Frañs, kavet e vezont war ar maez hag e kêr, e liorzhoù Matignon da skouer pe war toennoù savadurioù zo.


N'eus ket kalz a stalioù a sav ruskennoù ha n'eus nemet unan e Breizh.


Ma faot deoc'h ober anaoudegezh gant ar gwenanerezh e kavoc'h sur-mat peadra e


WWW pik domapi pik FR


Hep rock 'n roll, tamm Breizh ebet !


Embannet eo bet evit an eil gwech ar bladenn Rock e Breizh gant Mass Prod,


ur gevredigezh hag a bled gant ar sonerezh,


punk da gentañ penn, abaoe mil nav c'hant pemzek ha pevar ugent.


Dre daou ditl warn-ugent an dastumad-se ho po un tañva eus ar pezh zo bet graet war tachenn ar rock e brezhoneg.


Liesseurt eo ar c'hanaouennoù (rock, blues, hardcore, reggae…) hag ar strolladoù sonerien :


Jorj Jouin, Storlok, Anken, E.V., Nolwenn Korbell


Un doare a-feson da selaou en-dro strolladoù anavezet ha d'ober anaoudegezh gant strolladoù all.


Gellout a rit prenañ ar bladenn war-eeun digant Mass Prod.


WWW pik mass prod pik COM


Soubilh amann gwenn pe ruz


Aozennoù


daou pe dri fenn chalotez


kant gramm amann


dek santilitr gwin gwenn (Muskadig)


pe gwin ruz (Madiran)


Aozañ


Drailhit daou pe dri fenn chalotez.


eurc'holoit anezho gant ar gwin gwenn pe an hini ruz.


Lakait da goazhañ evit ma vo sec'h pe dost ar gastelodenn.


Ouzhpennit an amann troc'het a-dammoù.


Kendalc'hit da vasañ evit fetisaat ar soubilh.


Dalc'hit tomm ar soubilh amann gwenn en un dourgib.


ha sachit warni !


kinnig gwenn


Lakait un dakennig chug sitroñs er soubilh amann gwenn


ha servijit anezhi gant pesked gwenn pe bouedennoù Sant-Jakez.


kinnig ruz :


Ouzhpennit dienn fresk er soubilh amann ruz ha servijit anezhi gant pavezioù ejen pe spilhennoù houad.


Kouskit c'hwek bugale !


Ha pa vefe Lun pe Yaou,


e-kerzh ar vakañsoù pe e-kreiz ur sizhunvezh skol c'hoazh e vez ar mare a-raok mont da gousket unan a bouez evit an holl.


Ur prantad sioul evit ar vugale evel-just hag evit o zud,


kaset gante o lenn un istor pe o voumounañ o bugel.


Setu dres ar pezh emaomp o vont da welet !


poent eo mont da wiskañ da bijama !


O vazailhat emaout… D'an toutou neuze.


Ha gwalc'het mat eo da zent ?


Kae buan dindan da ballenn


Peseurt istor vo dibabet ganit fenoz ?


Ur frilien 'm eus lakaet war an daolig e-kichen da wele.


Skuizh out, kaezhig ?


Dindan da c'houbenner oa da neñneñ.


Setu an aotrou Kerabornig…


Lazhet vo ar gouloù bremañ.


Gra noilh din.


Toutouig la la, ma mabig, toutouig la la.


Toutouig la la, va merc'hig, toutouig la la.


Noz vat ma labousig ha kousk c'hwek.


disleksiezh, un tamm sklêrijenn.


Strafuilh an disleksiezh


Eus pelec'h e teu an disleksiezh ?


Daou fizikour-klasker eus skol-veur Roazhon Unan, Guy Roparz hag Albert Le Floch a ginnig un tamm sklêrijenn.


Daoust ma oa bet deskrivet an disleksiezh e mil eizh kant c'hwezek ha pevar ugent hag anavezet evel namm abaoe mil nav c'hant trizek ha pevar ugent gant Aozadur bedel ar yec'hed emañ bepred ar vezeien o klask gouzout petra zo pennkaoz d'ar strafuilh-se.


Diskoachet e vez alies e-kerzh ar vugaleaj pe ar c'hrennoad, dre al lenn.


Hervez kont e vefe e-tro seiz kant milion a dud disleksek dre ar bed-holl.


Pakerioù en daoulagad


Hervez an daou Vreizhad e vefe ur gudenn gant pakerioù gouloù munut-tre en daoulagad.


Gant an dud n'int ket disleksek n'eus ket an hevelep stumm d'ar pakerioùigoù-se el lagad dehoù hag el lagad kleiz.


Un asimetriezh zo.


En dud disleksek eo simetrek stumm ar pakerioùigoù en daou lagad.


Soñjal a ra d'an daou fizikour e c'hell se diaesaat al lenn ma ne zeu ket a-benn an empenn da zibab etre ar pezh a wel dre ul lagad pe egile.


Kavout ar simetriezh-se en dud a c'hellfe bezañ un doare eeun da ziagnostikañ strafuilh an disleksiezh.


Al lamp burzhudus


Un eil kraf a bouez zo bet deskrivet gant Guy Roparz ha Albert Le Floch :


un ehanig a vez etre stummadur ar skeudenn gentañ hag hini an adskeudenn direnk en div hanterenn eus an empenn.


Ijinet o deus un asez lamp stroboskopek.


Da lavaret eo e skign al lamp-se gouloù a-frapadoù.


Re verr eo an ehanoù evit na vefent merzet gant an dud dre-vras


hag efedus a-walc'h eo evit sikour tud disleksek zo.


Lesanvet eo bet ar benveg-se al lamp burzhudus gant studierien roazhonat zo, tizhet gant ar strafuilh.


War-zu ar pareañ ?


Hir e vo marteze an hent c'hoazh.


Evit an daou glasker e c'hell ar studiadenn-se kas pelloc'h an anaout e-keñver an disleksiezh.


Al lamp-se ha teknikoù nevez all a c'hellfe sikour tud da lenn plaen ha distrafuilh.


Embannet eo bet labour enklask Roparz ha Le Floch er gelaouenn saoznek Proceedings of the Royal Society B.


Ac'hann da neuze, evit sikour ur bugel lakaet diaes hiziv an deiz gant ar strafuilh-se eo ambroug ar familh, ar skol, ar vezeien hag ar c'hevredigezhioù arbennik a gont c'hoazh da gentañ penn.


Heol gwenn a ro glav, hag heol ruz amzer vrav


Lavaret e vez e vez brav an amzer e Breizh meur a wech e-kerzh an deiz…


Kerkoulz eo profitañ a-raok na rafe glav adarre.


an derez Celsius


an derezioù Celsius


heoliek


gor zo !


hedro


koumoulek


ar gwrezverk,


ar gwrezverkoù,


an temperadur


an temperadur (ioù)


glavek


ar gwrezverker


an disheol


ar c'huzh-heol


an oabl digatar


tommheoliañ


ar ganevedenn,


gwareg-ar-glav


an heol splann


ar bann-heol


ar bannoù-heol


an heol mouchet


ar c'houmoul


(ar goumoulenn)


an oabl dizolo


Eil lise Diwan e Gwened


Kadarnaet en deus Loig Chesnais-Girard, prezidant Kuzul-rannvro Breizh, e vo ul lise Diwan nevez e Gwened.


Unan zo betek-henn, e Karaez.


Fellout a ra deomp diorren implij hor yezh.


Pouezus-tre eo evit hor sevenadur hag hon identelezh emezañ.


Evit doare e vo staliet al lise nevez e savadur ur skolaj kozh.


Pourvezet e vo gant skolajoù Diwan Gwened ha Sant-Ervlan, hervez Stefani Stoll, prezidantez Diwan Breizh.


Labourioù ratreañ a vo graet ouzhpenn e lise Diwan Karaez.


Re strizh eo deuet da vezañ ar savadurioù.


Astennet e vo neuze an deuliaoueg hag ar c'hlañvdi.


Tredan diwar dour lous kêr


Tredan a vez produet diwar an avel, an heol, an dour.


Ha diwar an dour lous, petra virfe ?


Setu ar pezh zo bet graet e Portland, kêr vrasañ Oregon, gant an embregerezh Amerikan Lucid Energy.


Staliet ez eus bet un duellenn ha peder zroellrod enni, en ul lodennig deus kanioù-skarzh kêr.


Red an dour lous a laka an troellrodoù da dreiñ ha da broduiñ tredan.


Gant se e c'hallo kêr Portland produiñ muioc'h a dredan "glas" ha pourvezañ tamm-ha-tamm an holl savadurioù foran eno.


Divizoù brezhoneg Frañs Bleu Breizh Izel


Gant brezhonegerien ha brezhonegerezed skipailh Frañs Bleu Breizh Izel e vez aozet kaozioù diwar-benn traoù liesseurt bep Yaou, etre seiz eur dek ha seiz eur hanter diouzh an noz.


E-kerzh Diviz ar Yaou e vez roet tro da dri den da reiñ o soñj diwar-benn traoù hag a denn d'ar vuhez vremañ.


Tud e penn kevredigezhioù, stalioù pe embregerezhioù, arzourien, medisined, tud barrek war dachenn pe dachenn…


Bep eil sizhun e vez pedet ur c'hazetenner pe ur gazetennerez da ginnig ur savboent war un tem resis.


An daol grenn a vez graet deus an abadennig-se.


Traoù disheñvel a vez da selaou e brezhoneg bep Yaou neuze, gant Frañs Bleu Breizh Izel.


WWW pik frañs bleu pik FR


Tartar bezhin (evit ur podad doare pod-koñfitur)


Aozennoù


pemp gramm warn-ugent meskaj bezhin disec'het


(doare saladenn ar pesketaer da gaout en ur stal bio)


tri c'hornichon bihan


ul loaiad vras a gaprez


ur chalotezenn pe un ognonenn vihan diblusket


ur penn-kignen diblusket


chug un hanter sitroñsenn


eoul olivez


Aozañ


Lakit ar bezhin disec'het e-barzh ur volennad dour ha laoskit anezho da soubañ en dour dek munut.


Dizourit ha sec'hit gant paper-kegin.


Drailhit ar c'hornichonoù, ar c'haprez, ar chalotezenn hag ar penn-kignen e-barzh un drailherez.


Lakit pep tra en ur volenn.


Ouzhpennit an eoul hag ar chug-sitroñs er volennad ha meskit gant ar peurrest.


Lakit er yenerez. Gwelloc'h eo gortoz div eurvezh da nebeutañ a-raok debriñ,


amzer d'an tartar koñfizañ un tamm.


Servijit war tammoù bara kras, evit an digor-kalon da skouer.


Sachit warni !


Pa soñjan : gallout a rit ouzhpennañ muioc'h a gaprez, a gornichonoù, a sitroñs diouzh ho c'hoant deoc'h-c'hwi.


Un draen zo er reizhiad


Poellgomzer, tablezenn, urzhiataer…


Peseurt darempred ho peus c'hwi gante ?


Start eo deoc'h kompren penaos ober gante ?


Ar c'hontrol eo marteze,


un devezh hepte zo evidoc'h un devezh hir ha borodus ?


Setu peadra d'ober anaoudegezh gant diazezoù an urzhiataerezh e brezhoneg.


Gant peseurt berradenn klavier e rit ?


N'hallez ket brasaat ar prenestr ? Klask ta e barrenn an trevelloù, pa lavaran dit !


Un dapadenn-skramm 'm eus graet.


Ne vi ket evit kas ar postel, re bounner eo ar pezh stag.


Eilet hag enrollet eo pep tra war ar bladenn galet diavaez.


Pellgarget eo !


Ne c'hellan ket digeriñ ar restr dindan ur furmad all.


Klikomp evit diwaskañ ar restroù.


Gant ar stroboù emañ ar gemennadenn, moarvat.


Peseurt meziant ho peus staliet ?


Chomet eo bourdet an dablezenn !


Chomet eo bout an dablezenn !


Nag a deuliadoù war burev da urzhiataer !


Ar bec'h spered


Goude ar bec'h korf…


Dre studi al labourioù dorn stank, kalet ha fonnus (en uzinoù da skouer) hag o efedoù noazus war ar yec'hed gant ergonomourien e oa deuet meizad ar bec'h korf.


Abaoe fin ar bloavezhioù naontek kant dek ha tri ugent e oa deuet doareoù labour disheñvel, e burevioù, gant urzhiataerioù.


N'eo ket ar c'horf a vez lakaet da labourat kement ken, met ar spered kentoc'h.


Dav eo d'an dud soñjal ober kant tra disheñvel ha war an tomm, mar plij !


Ar bec'h spered an hini eo.


Merañ ar vuhez familh


Ne oa ket bet graet gant ar bomm "bec'h spered" diouzhtu.


Buan-tre, avat, e oa bet diskouezet e teue seurt bec'h diwar ar vuhez er gêr, sammet gant ar merc'hed peur-vuiañ.


Al "labour tiegezh" pe an "devezhiad labour doubl" eo.


Ar mammoù a vez o soñjal dizehan, a-hed an deiz, er pezh zo d'ober evit o familh, ouzhpenn o labour.


Boued da aozañ, dilhad da gannañ, emgavioù liesseurt da zont, traoù da brenañ, kempenn an ti, fakturennoù…


Ret eo dezhe merañ buhez pemdez o ziegezh.


daou vil seitek : berzh un dresadenn


Er bloavezhioù naontek kant dek ha pevar ugent eo e oa bet graet gant ar bomm "bec'h spered" da vat.


Chomet e oa dianav d'an darn vrasañ.


Warlene en doa graet berzh bras koulskoude ur pennad bannoù-treset savet gant Emma diwar-benn se,


Skignet hag adskignet e oa bet ouzhpenn daou c'hant mil gwech dindan un nebeud deizioù.


En ur mod eeun hag aes da intent e tiskouez an dresourez al labour ragaozañ hag ober sammet gant ar merc'hed dibaouez, hag ar mammoù-nevez dreist-holl.


Penaos gwellaat ha kempouezañ an traoù ?


Gwelet e vez n'eo ket heñvel an traoù gant ar baotred hag ar merc'hed.


Bec'h ar vuhez familh a c'hell kaout un efed war ar vuhez vicherel ivez.


Muioc'h a bostoù darnamzer pe a eil renk, distag eus ar vuhez publik, o devez alies ar merc'hed dre-se.


Dilañs o devez war an dachenn vicherel ha nebeutoc'h a amzer evite o-unan er gêr evit distennañ.


Ur gwallbleg sanket don en hon doareoù bevañ bremañ eo.


Ul labour war hir amzer zo da gas er gevredigezh en he fezh evit rannañ gwelloc'h ar bec'h spered.


Glav da Sul, glav da Lun, glav pad ar sizhun !


Ha pa vefe cheñch-dicheñch an amzer er bloaz-mañ,


n'haller ket lavaret e vez brav an amzer.


Chomomp e-tal an tan da studial geriaoueg an amzer lous !


al latar


ar vrumenn dall


ar barrad kazarc'h


ar c'hazarc'h


ar gouign-erc'h


(ar c'houignoù-erc'h)


ar fulenn erc'h


ar fulennoù) erc'h


an erc'h


an disglavier


ar riell


an dakenn c'hlav


(an takennoù glav)


an duadenn


(an duadennoù)


ar barrad glav


al luc'hed


(al luc'hedennoù


ar barr amzer


ar gorventenn


tarzh ar gwagennoù


Bier Breizh e porzh al Lege


Gant daou vreur, Mathias ha Tudwal, e oa bet digoret un davarn e miz Genver daou vil triwec'h e porzh al Lege


(etre Sant-Brieg ha Plerin).


Marmouz eo bet anvet o stal ganto.


Eno e kinnigont c'hwec'h kant doare bier, disheñvel diouzh ar bieroù all peogwir… int eus Breizh, ha Breizh hepken !


Dispaket e oa ar mennozh evel-se :


ur vignonez da Dudwal he doa goulennet digantañ diskouez peseurt bieroù a vez breset e Breizh.


Staget en doa neuze da dañva bier eus ar vro ha tamm-ha-tamm e oa deuet dezhañ ar soñj sevel ur stal evit kinnig seurtoù bier niverus Breizh !


Un dra vat evit diorren muioc'h c'hoazh porzh al Lege.


Er skol kentañ derez Robert W. Coleman e Baltimore (Stadoù-Unanet) ez eus bet klasket prederiañ e-lec'h kastizañ.


Gant ar gevredigezh Hollistic Life Foundation e oa bet kinniget ober kement-se.


Ar skolidi durmudus a vez kaset d'ur sal evit komz hag en em soñjal.


Sioulaat a reont dre bleustradennoù analañ hag un tammig yoga e-pad ugent munut.


Efedus eo an doare-se :


ar vugale n'int ket ken ankeniet ha disentus.


Gwellaet eo o evezh ivez, un dra a bouez evit ar vugale.


Bannoù-treset brezhonek evit boazañ da lenn


Ar skeudennoù a c'hell reiñ an tu da gompren aesoc'h ar skridoù.


Ha petra eo ar bannoù-treset ?


Istorioù kontet dre skeudennoù ha skrid war un dro, just a-walc'h.


Lenn levrioù "BT" a c'hello sikour ac'hanoc'h da lenn skridoù hiroc'h goude-se.


Peadra zo e brezhoneg : nevez zo e oa bet embannet troidigezhioù levrenn gentañ Lou gant Julien Neel (Glénat/Embannadurioù Goater) da skouer,


Tintin en Amerika gant Hergé (Casterman) hag eil levrenn Pepper and Carrot gant David Revoy (Ar Gripi).


Ur bern re all zo :


Paotr-Louarn, Lucky Luke, ar Schtroumpfed, Titeuf, Boulig ha Billig, Thorgal… Kit ta da furchal !


WWW pik lenn pik elektre pik COM


Begadoù sall


Aozennoù


bara (hanochennoù bihan evit fardañ tammoù bara pok-ha-pok)


ton bruzunet ha mesket gant chaous maionez


ur gokombrezenn


ur garotezenn


ur skilbebrenn


teir irvinenn ruz


ur olivezenn c'hlas


Aozañ


Troc'hañ


Troc'hit un hanochenn vara e daou damm ha roit stumm ur pesk d'unan anezho.


Troc'hit an irvin ruz hag ar gokom-brezenn e rondigennoù.


Skant ar pesk a vo stummet ganto.


Troc'hit div rondigenn karotez ha troc'hit anezho c'hoazh e stumm un tric'horn (evit sevel div angell ar pesk).


Troc'hit an olivezenn e daou (evit ober ul lagad d'ar pesk).


Troc'hit ar skilbebrenn e stumm karrezennoù bihan (evit genoù ar pesk).


Kinklañ :


Lakit ur gwiskad ton-maionez war ar jelkenn vara.


Renkit ar rondigennoù kokombrez hag irvin ruz war lost ar pesk :


savit a bep eil ul linenn gant an irvin hag ul linenn gant kokombrez betek brenk ar pesk. Lakit ul linenn irvin ouzhpenn.


Damguzhit an daou dric'horn karotez dindan ur renkennad kokombrez evit ober an angelloù, a bep tu d'ar pesk.


Evit echuiñ : tresit ar genoù gant teir c'harrezennig skilbebr hag ul lagad gant an tamm olivezenn.


Sachit ganeoc'h !


Youc'hou ! Echu gant ar skol !


Klozet e vez pep bloavezh-skol gant ur c'hermes


Evit an degouezh-se ho po tro da adkavout an hevelep c'hoarioù war ar porzh, ar stal dremmlivañ ha dreist-holl kanaouennoù bet desket gant ar vugale ha gouezet dreist-penn-biz, evit plijadur an holl.


Gant ma ne raio ket glav !


Pelec'h emañ an ostaleri ?


N'eo ket dispar lodoù ar pesketa gant al linenn !


Nag a dud dirak ar stal dremmlivañ !


Da bet eur e vo arvest ar vugale ?


Koantik int war al leurenn.


Ne adkavan ket ma zikidi evit ar c'hoari sac'h.


Lakaet en deus e anv evit ar redadeg e seier.


Faotañ a ra dit ober un taol diskar-pennoù all ?


Gant piv e vo renket ar standoù ?


War-dro stand ar c'hrampouezh e ran.


Pegen pounner eo ar banerad ?


Oh Plijadur o deus bet ar vugale !


Plant speredek ?


Un dachenn-studi nevez


Dre hir labourat àr ar plant e komprener gwelloc'h-gwell penaos ez eont en-dro ha muioc'h-mui a skiantourien a embann e vehent speredek en o mod dezhe ivez.


Krouet ez eus bet en Italia, get Stefano Mancuso, un arnodva àr neurobiologiezh ar plant.


Studiet e vez eno ar gwez hag al louzoù ha diskouezet e vez penaos e c'hellont, int ivez, deskiñ, derc'hel soñj, bout darempredoù sokial,


kas doareoù, diskoulmañ traoù, ha me oar-me.


Ur c'horf dishañval


Ken dishañval eo ar plant douzhomp m'hor bez poan douzh o c'hompren.


Get al loened emañ kreizenn o nervoù en o empenn.


Met er plant n'int ket kreizennet èl-se hag e kaver nervennoù en o c'horf a-bezh.


Ouzhpenn-se eo diaes gouiet petra eo un hanienn gete rak ur blantenn troc'het e kant tamm a c'hell ober kant hanienn arall.


N'eo ket aesaet jeu ar skiantourien get kement-se ha diemglevioù zo c'hoazh etreze.


Gwezboell


Ha poell zo get ar plant ?


Kap int d'ober ur bern traoù souezhus !


Ha pa vez un dañjer bennak e c'hell ur blantenn kas an doare d'ar plant arall, ma c'hellint en em zifenn ha lakaat ampoezon en o delioù, lakaomp.


An Desmodium ùgyrans, ar blantenn a zañs, a c'hell klevet ha fichal diouzh ar sonioù.


Ar blantenn souezhus-se a c'hell deskiñ ivez :


pa glev sonioù anavet mat ganti e fich muioc'h evit kustum.


Pa vez un diaezamant bennak e tle ar plant ober un dra bennak efedus ha ober un dra boellek, rik eveldomp.


Speredek ?


Er gerioù implijet emañ an dalc'h.


Ha gallout a reer lavaret gerioù èl speredek pe deskiñ diàr-benn plant ?


Ar skiantourien n'int ket holl akord.


Petra eo bout speredek ?


Mand eo ober dibaboù poellek diouzh un darvoud bennak, neuze e c'heller lavaret eo speredek ar plant ivez.


Mab-den a c'hell bout louarnet gete ivez memes :


plant zo a ra bleuñv brav evit gellet kas o had pelloc'h,


ker brav e kav an dud ar bleuñv-se ma vez stalioù-bleuñv ha parkadoù bleuñv e pep lec'h àr an Douar…


Soñjit ta : piv eo ar finañ en afer-se ?


Tan de'i, sonerien ha sonerezed !


Erru eo an nevezamzer hag an hañv war e lerc'h, gant festivalioù ha sonadegoù dindan an amzer,


er c'hêrioù bras koulz hag er c'hêriadennoù…


Peadra vo neuze da selaou sonerezh hengounel, klasel, jazz, rock ha kement zo !


A-raok prenañ ho pilhedi, lakaomp ar gaoz war geriaoueg ar sonerezh e brezhoneg !


ar soner


ar soner (ien)


ar saksell


ar c'hlavier


ar c'hourbiolin


(ar gourbiolinoù)


ar mikrofon


an amplaer


an taboulinoù


ar gitar tredan


ar vombard


(ar bombardoù)


ar binioù bras


ar binioù kozh


ar c'houblad sonerien


al leurenn


ar songresker


ar songreskerioù)


ar violoñs


ar violin


an drompilh


(an trompilhoù)


ar gitar


ar fleüt


an delenn


(an telennoù)


an daboulinig


ar sonerez


ar sonerez (ed)


an oukoulele


an akordeoñs


Bezañ divyezhek evit digeriñ e spered


Komz ur yezh all ne dalvez ket deskiñ gerioù ha soniadoù nevez hepken.


Talvezout a ra ivez bezañ gouest da welet ar bed en ur mod disheñvel.


Setu ar pezh zo bet embannet er gazetenn The Guardian gant ar skrivagner breizhveurat Tobias Jones :


Aesoc'h e vez d'an dud divyezhek kompren savboentoù ha doareoù bezañ disheñvel


Komz div yezh zo broudus evit an empenn evel seniñ piano pe c'hoari an echedoù. E berr gomzoù, komz lies yezh zo ur gwir binvidigezh evit an holl ac'hanomp


N'eo ket anat evit tud kelaouet fall, siwazh.


Gwispiderezh ar Wenediz


E Hezoù emañ bremañ Gwispiderezh ar Wenediz, stal Zavier ha Mathilde Giquel.


Ur savadur brasoc'h o deus kavet evit gellet daougementiñ an niver a wispid graet gante, gant aozadoù eus an dibab.


Amañ e vez fardet ganeomp zo skrivet ouzh moger ar wispiderezh.


E-giz-se e vo graet an diforc'h etre o doare da labourat artizanel hag hini ar gevezerien.


Implijet e vez ganto aozennoù a orin breizhat, evel an amann ribot.


Ar bleud hag ar sukr zo bio, hep aozadoù kimiek.


Ma faot deoc'h ober un tañva d'o froduioù, kit da welet stal Zavier ha Mathilde.


Lennadenn ! evit selaou skridoù


Ha soñjal a ra deoc'h n'oc'h ket gouest da lenn skridoù brezhonek, danevelloù berr zoken ?


Pe e kav deoc'h e vefe brav klevet ar pezh a lennit, evit mont war-raok gant deskiñ ar yezh ?


Evidoc'h eo bet savet ar stalig war internet "Lennadenn".


Enni e kaver "levrioù da selaou", lennet hag enrollet gant Paskal an Intañv.


Skrivagner eo-eñ met betek-henn en deus enrollet lennadennoù skridoù savet gant tud all :


Fañch an Uhel, Jakez Riou, Youenn Drezen, Pêr Denez ha… Robert Louis Stevenson gant Enez an Teñzor.


Evit un nebeud gwenneien e c'hellit pellgargañ al lennadennoù diwar lec'hienn Lennadenn.


WWW pik lennadenn pik BZH


Soubenn europat-hag-aziat


Aozennoù


Toazennoù Sina e stumm neizhioù


eizh chevrenn boazh ha diblusk


ur garotezenn vihan


koriandrez fresk


tregont santilitrad laezh kokoz


Aozañ


Lakait dour da virviñ en ur gastelodenn. Drailhit munut ar garotezenn.


Lazhit an tan dindan ar gastelodenn p'emañ an dour o verviñ


ha soubit ar garotezenn ha tri neizh toazennoù Sina e-pad pevar munut.


Goloit ar gastelodenn.


Tommit al laezh kokoz.


Dizourit an toazennoù hag an tammoù karotez, ha lakait anezhe en ur volenn.


Lakait ar chevr hag al laezh kokoz er volenn.


Meskit mat hag ouzhpennit un nebeud delioù koriandrez.


Sachit ganeoc'h !


Kregin ha kresteneged


An hañv – Ur c'houlz-amzer plijus evit an darn vrasañ ac'hanomp !


Ha ne bad ket kement-se,


kenkoulz profitañ evit kas eurvezhioù hag eurvezhioù war an aod neuze.


Da c'hoari, da rouzañ, da lenn pe d'ober netra –


Ar vakañsoù an hini eo !


Neuiit betek ar boue.


Te zo brav da zilhad-kouronkañ !


Kaset eo bet da vaskl ha da duba ganit ?


Ec'h an da vale en dour, deus ganin !


N'in ket da neuial mard eo re vras ar gwagennoù.


Traezh zo war ma serviedenn.


Lak dienn heol war da fri, mar plij.


Sioul eo ar mor.


Chom em c'hichen, amañ ez eus koll sont.


Deomp da c'hoari palikedoù a-raok distreiñ d'ar gêr.


En em angellat a ouian ober bremañ.


Buan ! Mod-all e vimp paket gant al lanv !


Koulz ar festivalioù


War roudoù ar festoù pobl, ar pardonioù…


An Erer Kozh, Gouelioù Kerne, Emvod ar Gelted, Festival penn-ar-bed, Hellfest, Kan ar Vartoloded, Panorama…


Diaes eo ober ar gont eus ar festivalioù a vez e Breizh e dibenn an nevezamzer hag en hañv.


En em gavout bep bloaz en ul lec'h resis ha d'un deiz resis evit ul lid bennak zo ur boaz a-gozh gant ar Vretoned.


Ouzhpenn ar gouelioù pobl tro-dro d'al labour-douar ha d'ar vuhez war vor e veze ivez lidoù relijiel evel ar pardonioù,


ma oa techet darn da voesoniñ.


hag Elixir


Koulskoude, ar festivalioù bras zo er vro bremañ zo bet savet kentoc'h diwar patrom Elixir,


ur festival rock savet e mil nav c'hant naontek ha tri ugent, diwar levezon hini Woodstock, er Stadoù-Unanet.


Miliadoù a dud a veze tolpet eno da welet ha da selaou sonerien brudet dre ar bed a-bezh.


Ul levr a oa bet embannet gant Coop Breizh e daou vil seitek diwar-benn istor ar festival-se, aet da get e mil nav c'hant seizh ha pevar ugent.


Roet e oa bet lañs da galz a festivalioù all e Breizh rik d'ar c'houlz-se.


Estreget ar sonerezh a zo


Niverus-tre eo ar festivalioù savet tro-dro d'ar sonerezh.


Sonerezh hengounel (eus Breizh pe eus lec'h all), pop, rock, jazz, blues, metal, kan, hensonerezh…


Temoù all a gaver koulskoude.


Eostiñ, boued, plant, loened, micherioù, bigi, arzoù neuziañ, sinema, sportoù, lennegezh, glad istorel, stourmoù ekologel pe sokial…


Mil ha kant digarez a gav ar Vretoned evit aozañ lidoù ha desachañ tud ar vro kenkoulz ha tud a-ziavaez.


Un dalc'h e c'hell bezañ, peogwir e rank kumunioù zo degemer degadoù a viliadoù a dud e berr amzer…


Penaos dibab e festival ?


An tem hag an dud kouviet a vo dezverkoù a bouez, anat eo.


Doareoù all zo d'ober e damm dibab :


an deiziad (miz Gouere pe miz Eost ?),


al lec'h (en arvor pe en argoad ?


En ur gêr vras pe unan vihan ?),


ment ar festival


(en engroez, en trouz pe er sioulder ?) pe c'hoazh an dro-spered


(perzhioù war dachenn an ekologiezh pe ar yezhoù).


Ho kwalc'h ho po, hep mar.


Evit ar re zo tik gant sevenadur Breizh, ar gwellañ a vo furchal e lec'hienn internet ar gengevredigezh Gouelioù Breizh evit choaz da belec'h mont.


Ne blij ket ar salioù sport pe ar jiminasoù d'an holl,


nag ar sport naket !


Koulskoude, pa zistro an amzer gaer ha tomm e c'hall an holl kas ur prantadig plijus o c'hoari mell-droad pe tennis da skouer, war an aod pe el liorzh.


Lakaomp buan hor botoù sport ha deomp da c'hoari un tamm.


ar volotenn


(ar bolotennoù)


ar paliked


ar palikedoù


an traezh


ar voutailh splujañ


ar boutailhoù splujañ


ar maskl


ar maskloù


ar splujer


ar splujerien


ar sae-splujañ


ar saeoù-splujañ


ar palvez


ar palvezioù


ar vell


(ar melloù)


ar roued


ar rouedoù


ar sportour


ar sportourien


ar c'hoarier


ar c'hoarierien


ar mestr bihan


ar mestroù bihan


ar metr pleg


ar metroù pleg


ar voul


(ar bouloù)


ar gordenn


(ar c'hordennoù)


ar chaoson krapañ


ar chaosonioù krapañ


an tokarn


an tokarnoù


ar grimperez


(ar c'hrimperezed)


Houarnwisket war hentoù Breizh


An arzour Abraham Poincheval en doa kerzhet kant ugent kilometr war ribl hentoù Breizh, etre ar seiz hag ar c'hwezek a viz Gouere, gwisket gant un houarnwisk.


Loc'het e oa eus Larruen hag echuet e gerzhadenn e Brest.


Dindan an heol pik en doa baleet Poincheval pemzek kilometr bemdez.


Kousket a rae e ti an dud a gave war e hent.


E soñj a oa da sachañ evezh an dud ha da doullañ kaoz ganto.


Filmet e oa bet e gantreadenn souezhus hag ur film a vo savet.


Tregont kilo a bouez a oa en e houarnwisk, savet war batrom re ar bevarzekvet kantved, skañvaet un tamm memes tra.


Kaledonia-Nevez : referendom e miz Du


Fellout a ra deoc'h he defe Kaledonia-Nevez he souvereniezh leun hag e teufe da vezañ dizalc'h ?.


Setu ar goulenn a vo savet ouzh Kaledoniz-Nevez d'ar pevar a viz Du daou vil triwec'h.


Disoc'h un argerzh boulc'het goude emglevioù Matignon (mil nav c'hant eizh ha pevar ugent) ha Noumea (mil nav c'hant triwec'h ha pevar ugent) e vo ar referendom.


Gant ar respont ya d'ar goulenn e c'hellfe bezañ Kaledonia-Nevez ur stad kevelet gant barregezhioù zo lezet da Frañs, pe ur stad kevreet dindan beli ar Republik c'hall, gant ur vonreizh dibar dezhi.


M'eo nann ar respont e c'hellfe bezañ div vouezhiadeg all a-benn daou vloaz hag a-benn pevar bloaz.


Geriaouegi bihan digoust an Ofis


Diaes eo klevet kalz a vrezhoneg gant a bep seurt tud bemdez evit deskiñ leun a c'herioù buan. Evit reiñ sikour e embann ingal Ofis Publik ar Brezhoneg geriaouegi bihan, digoust, renket dre dem.


Kavet e vezont war baper ha dindan stumm PDF e lec'hienn internet an Ofis.


Ouzhpenn pemp geriaoueg warn-ugent zo bet savet ha skignet betek-henn.


Enno e kaver un dibab gerioù tro-dro d'un tem hag a denn da draoù pemdeziek :


al liorzhañ, ar bitellat, ar c'hoari kartoù, ar vugaligoù, an amzer, an endro, ar bank, an dilhad, ar boued, ar c'heginañ, ar c'hirri, ar sonerezh, ar vell-droad…


Peadra da vrezhonegañ muioc'h !


WWW pik brezhoneg pik BZH


Sekred spilhennigoù houad gant mel ha tin


Aozennoù (evit daou zen)


eizh spilhennig houad


ur pimant dous melen


ur pimant dous ruz


ur verjinezenn vihan


ur gourjetezenn vihan


un ognonenn


div batatezenn


tin


eoul


ugent santilitrad dienn fresk


Ul loaiad vras a vel


Aozañ


Aozañ al legumaj


Unan Poazhit ar patatez ha troc'hit anezhe e rondigennoù


Daou Drailhit munut an ognonenn ha troc'hit ar pimant dous, ar verjinezenn hag ar gourjetezenn e diñsoù.


Tri Poazhit anezhe gant ar patatez en ur baelon pe ur wok gant un dakennig eoul.


Dalc'hit tomm al legumaj.


Aozañ ar chaous


Pevar Lakait en ur gastelodenn ugent santilitrad dienn fresk hag ul loaiad vras a vel ha meskit mat.


Pemp Ouzhpennit an delioù tin ha tommit ar chaous.


Poazhañ ar spilhennigoù houad


C'hwec'h En ur baelon tomm-berv poazhit glas ar spilhennigoù.


Seiz Fichit al legumaj hag ar spilhennigoù en asiedoù ha skuilhit ar chaous war ar c'hig.


Sachit ganeoc'h !


Ar sonerezh mat… pe fall !


Doareoù sonerezh e-leizh zo :


klasel, jazz, rock, rap, folk ha kement zo.


Moarvat eo ar sonerezh unan eus ar modoù gwellañ da skeiñ from : karantez, fulor, hiraezh, levenez, anken da skouer.


Un ali : lakait sonerezh evit lenn ar frazennoù da-heul.


War a seblant e vez aesoc'h eñvoriñ an traoù dre ar sonerezh…


Klaskit ta !


Goulenn digantañ, hennezh a oar mat-tre an ton hag ar son.


Evel ur c'hozh botez e kan hennezh, pebezh safar !


Heson eo mouezh ar c'haner-se, ne gav ket dit ?


Emañ tud al laz-seniñ o toniañ o binvioù.


Na barrek eo an tabouliner !


Kenkoulz bout bouzar evit klevet todion skiltrus ar benveg-se.


Hopala ! Kanañ a rez-te war ton ar c'hrampouezh gwinizh !


Ne 'm eus ket soñj eus kendonioù ar sonadenn-mañ.


Gwech ebet n'en deus heuliet kentelioù war ar solfadurezh.


Petra eo an notenn gentañ war ar regenneg ?


Roomp mel d'ar gwenan !


Bihan met pouezus


En ur ruskenn e vev un taol-gwenan tolpet tro-dro d'ar vamm.


Bleuñvata a ra ar gwenan kement-ha-kement ma sikouront e-leizh ar plant da strewiñ o had.


Ma kavont un dachenn vat e tistroont d'o ruskenn ma reont dañs ar c'hof da ziskouez d'o c'hamaladezed men mañ resis.


E mod-se e roont da ouiet pegen pell emañ, dre bezh tu monet, ha pegen niverus eo ar bleuñv.


Mignonezed brasañ mab-den. A-vil-viskoazh emañ bet lakaet ar gwenan da loened dibar get an dud. E Breizh e veze lavaret kreviñ


met ne oa ken nemet tri loen hag a varve :


an dud, ar roñsed hag ar gwenan.


Ma oa renk ar gwenan ken uhel e spered an dud e oa gras d'o mel rak ar mod aesañ hag efedusañ e oa da c'hounit sukr e-pad pell.


Spletus-bras e oa o c'hoar ivez evit gellet bout gouloù en ti.


Loenedigoù en arvar


Er mare-mañ e vez bec'h àr ar gwenan siwazh ha lakaet e vez ar gomz àrnezhe gozik bep sizhun. Koazhet bras eo bet an niver anezhe a-gaoz d'ur bern traoù.


Gwazh e vez ar gwenan ag ar produioù kimiek, ag ar c'hleñvedoù, ag ar c'hwibez, pe a zistrujoù an endro dre vras.


E Frañs emañ bet kavet glifozat er mel a-barzh ouzhpenn daouzek dre gant ag ar podadoù studiet.


Lod a embann e vehe marvet àr-dro tri ugent dre gant ag ar ruskennoù e daou vil triwec'h er C'hwec'hkorn.


Saveteomp ar gwenan !


Dre chañs, tud zo a glask gwellaat ar jeu.


Gwenanourion zo a damall d'ar gouarnamant chom hep ober netra.


Souezhet e c'hell bout an den e welet e vez lakaet muioc'h-mui a daolioù-gwenan e kêr ivez, evel e Naoned.


Yac'husoc'h eo dezhe a-gaoz mar bez nebeutoc'h a ziamprevanerioù eno…


Enez Eusa zo daet-hi da vout ur mirva evit gwenan ar vro : ar gwenan-du.


Ar re-se eo a veze savet gwezharall e Breizh.


Ouzhpenn pouezus eo ar loenedigoù-se evit an natur, neuze roomp mel dezhe !


Kestell-kreñv ha kestell kaer


Ha pa vefed boemet pe get gant ar c'hestell e vez diaes chom mut ha diseblant dirak meurded ar seurt savadurioù.


Punomp en amzer ha krogomp ganti da zeskiñ geriaoueg ar c'hestell neuze.


an darzhell-waregata


(an tarzhelloù-gwaregata)


ar voger-greñv


(ar mogerioù-kreñv)


an douvez


an douvezioù


an hent-ged


an hentoù-ged


ar ramparzh


ar ramparzhioù


an tour


an tourioù


ar granell


(ar c'hranelloù)


an tour-meur


an tourioù-meur


an tour-ged


an tourioù-ged


an nor-winterez


(an dorioù-gwinterez)


ar pont-gwint


ar pontoù-gwint


an houarnwisk


an houarnwiskoù


an helm


an helmoù


ar skoazenn


ar skoazennoù


ar vaneg-houarn


(ar manegoù-houarn)


ar garwisk


ar garwiskoù


ar vorzhedenn


(ar morzhedennoù)


ar goaf


ar goafoù


Kafe heiz po ? Ya, laouen !


Evañ kafe goude pemp eur a vir ouzhoc'h da gousket pe c'hoazh ne gavit ket mat ar c'hafe ? Hag evet ho peus c'hoazh un tasad Orgé ? Un doare kafe eo, bio ha reizh, graet gant heiz krazet. Abaoe daou vil pemzek e vez fardet an evaj-se gant an embregerezh Orgé, en Ilfinieg.


Er bloaz-mañ o deus kavet awen Youenn ha Nathalie Gouery, renerien ar stal, en un evaj brudet-tre e Japan.


Sobacha eo e anv. N'eo ket heiz a zo ennañ met ed-du, da lakaat da c'hlec'hiañ en dour tomm.


Saourus eo war a seblant rak dindan berr amzer eo bet gwerzhet ar pakadoù kentañ.


Skolioù al louarn e Danmark


Bugale en ur c'hoad é troc'hiñ un tamm skourr ha lod arall é pignat get ar gwez.


Ur Skovbornehaver eo,


da lavaret eo skol-vamm er c'hoad, hag ur bern zo en Danmark !


Eno e vev ar vugale en natur hañv-gouiañv.


Lakaat a reont o daouarnigoù hag o spered en implij get oberennoù a bep sort.


Na gemerit ket poan, ne chom ket ar vugale en o unan evel-rezon !


Brudet eo ar skolioù-mamm-se e Danmark rak o skolidi a ya d'ober tud tost d'an natur ha digourdi-mat.


Skolioù an natur eo ar skolioù gwellañ marse ?


Brudetoc'h brudetañ int bremañ, re all zo er bed a-bezh.


Al levr-CD “Kan ar Bed”. D'an ugent a viz Du e vo embannet ul levr-CD gant Bannoù-Heol, Kan ar Bed e ditl. Istor Liza eo, ur plac'hig a Venez Are hag a ziviz mont da anaout ar bed. Ober a ra kemend-all dre drizek kanaouenn, eus Sina, Rusia, Kabilia, Bolivia, Alamagn, Korsika, Tahiti… ha Breizh. Pozioù brezhonek zo bet savet evit mont gant ar sonioù deuet eus broioù disheñvel.


Ul labour hir eo bet evit an embanner Arno Elegoed.


Meur a vloaz eo padet, gant degadoù a dud bet o kemer perzh. Troerien, skrivagnerien, sonerien, kanerien, teknikourien… Hag an treser Geoffrey Berniolle, rak hanter kant pajenn zo el levr divyezhek brezhoneg-galleg.


Tartiflet mod Jura


Aozennoù


seizh kant hanter kant gramm avaloù-douar


ur penn-kignen


pevar fenn-ognon krenn


ul loaiad-kafe a amann


ur gourjetezenn vihan


un tamm Mont d'Or (formaj-laezh eus Jura) pe Reblochon


peder jelkenn (daou c'hant gramm) morzhed-hoc'h sec'h eus Jura


Aozañ


Dibluskañ an avaloù-douar, troc'hañ anezho e rondigennoù.


Peliat an ognon ha miñsañ anezho munut.


Poazhañ dre aezhenn ar rondigennoù avaloù-douar e-pad dek munutenn.


E-keit-se fritañ an ognon gant an amann er baelon.


Meskañ an ognon, ar penn-kignen drailhet hag an avaloù-douar.


Lakaat anezho e-barzh ur plad.


Tennañ kreun ar Mont d'Or,


tennañ diabarzh ar formaj-laezh gant ul loa ha lakaat anezhañ war al legumaj.


Lakaat er forn tomm (kant pevar ugent derez) e-tro pemzek munutenn.


Servijañ gant ar morzhed-hoc'h hag ar saladenn.


Mod-all e c'haller meskañ ar morzhed-hoc'h gant ar peurrest a-raok lakaat er forn.


Sachit ganeoc'h !


Loened doñv an ti


Degemer loened-ti zo ur gwir emouestl.


Rankout a reer en em soñjal a-raok tapout un diviz rak ur bern traoù zo da rakwelet. Ret eo kaout ar barregezhioù, an arc'hant hag an amzer ivez.


Da c'houde e c'hell bezañ un istor brav, me lavar deoc'h.


Just a-walc'h, ar frazennoù da-heul ho sikouro evit kaozeal eus ho loened-ti.


N'eo ket me cheñcho gouzer ar c'hazh.


O harzhal mañ ar c'hi abaoe ur c'hardeur. Poent eo mont da bourmen gantañ.


Chomet eo digor kaoued ar razh-Indez.


Bisig va c'hoar ra ken nemet miaoual, n'hallan ket mui kousket da noz.


Ma zud ni eo ra war-dro ma baot pa vezan o vakañsiñ.


Pelec'h eo ret lakaat ar produ enepc'hwen ?


Kroked dlean mont da brenañ evit ar chas.


Pegoulz mañ emgav al lapin gant ar vezegez-loened ?


Kizhier zo gant ar gazhez, da'm soñj. Yezh : sontadeg nevez


Ur sontadeg n'eo ket un niveradeg


A-viskoazh eo bet diaes gouzout pet a dud a gomze brezhoneg. N'eus bet niveradeg ebet. Prizadurioù zo bet nemetken. Savet int bet diwar enklaskoù ha sontadegoù, evel hini an INSEE e mil nav c'hant naontek ha pevar ugent ha re Fañch Broudig ha TMO-Régions e mil nav c'hant naontek dek ha pevar ugent, mil nav c'hant seitek ha pevar ugent ha daou vil seiz. Unan nevez zo bet gant TMO-Régions diwar-benn ar brezhoneg hag ar gallaoueg, diwar c'houlenn Kuzul-rannvro Breizh. Ur sontadeg brasoc'h eget ar re all


Diwar respontoù eizh mil kant daou zen ha tri ugent aterset dre bellgomz, e Breizh a-bezh, eo bet savet an enklask sokioyezhoniel nevez.


Muioc'h eo eget er sontadegoù a oa bet a-raok.


Daou-ugent goulenn a oa evit klask gouzout peseurt anaoudegezh o deus an dud eus ar brezhoneg hag ar gallaoueg ha penaos e reont ganto. Klasket eo bet ivez spisaat an disoc'hoù dre dachennoù (Breizh-Izel ha Breizh-Uhel, strollegezhioù, broioù…). Ar sifroù pennañ evit ar brezhoneg. E-tro daou c'hant seiz mil a gomzerien a vefe hiziv er vro, da lavaret eo pemp skej pemp dre gant eus ar boblañs. Kozh eo ar vrezhonegerien : ouzhpenn an hanter anezho


(seiz dre gant hag hanter kant) zo dek vloaz ha tri ugent pe ouzhpenn ha naontek dre gant ha tri ugent anezho zo tri ugent vloaz da vihanañ.


Ur brezhoneger diwar bemp ne gaoze ar yezh gwech ebet ken.


En tu all, pevar dre gant ha tregont eus an dud divrezhonek a garfe gouzout ar yezh ha tri dre gant ha tregont eus ar re gant bugale a gavfe brav e oufe brezhoneg o bugale. Kalz labour zo evit derc'hel bev ar yezh, na petra ta !


Boued evit ur politikerezh yezh nevez. Goude embannadur disoc'hoù an enklask e vo kinniget alioù hag erbedadennoù gant izili Kuzul Sevenadurel Breizh ha servijoù Ofis Publik ar Brezhoneg. Kement-se vago ar preder gant dilennidi ar C'huzul-rannvro. Emaint e soñj embann un heñchadur nevez evit ar politikerezh yezh a-benn an trizek hag ar bevarzek a viz Kerzu.


Bep bloaz e vez gouestlet seiz euro hanter dre annezad evit ar yezh e Korsika, dek euro e Kembre ha triwec'h en Euskadi…


Ha daou skej tri euro warn-ugent gant Rannvro Breizh.


Ha peadra a vo evit kas ur politikerezh efedus ?


Al levrioù


Mat-tre eo lenn,


met anaout a rit an holl draoù (pe dost) a zo da c'hoût evit gellet kaozeal eus al levrioù ?


E brezhoneg evel-just !


Sed aze peadra da binvidikaat ho keriaoueg neuze.


ar skrivagnerez


ar skrivagnerezed


ar golo


ar goloioù


an ti-embann


(an tiez-embann)


an armel-levrioù


(an armelioù-levrioù)


an holloueziadur


an holloueziadurioù


kof al levr


(kofoù al levrioù)


ar geriadur


ar geriadurioù


ar romant


ar romantoù


ar chabistr


ar chabistroù


ar merk-pajenn


ar merkoù-pajenn


ar golo-kein


ar goloioù-kein


al lagadenn


al lagadennoù


al levr bannoù-treset


al levrioù bannoù-treset


an daolenn


(an taolennoù)


al lennerez


al lennerezed


Ar blijadur da droadikellat


E kêrioù Frañs, an hanter eus ar monedoneoù gant an oto a zo evit mont betek tri c'hilometr pelloc'h d'ar muiañ.


Petra a vir ouzhimp da lezel hon otoioù parket ?


An diouer a amzer, ar glav hag an avel, pe koust an treuzdougen boutin ?


Soñjet ez eus bet en un doare nevez da gas ar vugale d'ar skol gant ur strolladig tud e Normandi.


Ar S'Cool Bus,


ur marc'h-houarn boutin nav flas ennañ gant ur c'houfr bras evit ar seier skol.


Ha tuioù mat e-leizh zo d'ar marc'h-houarn-se ! Saotret e vez nebeutoc'h, kizidikaet e vez ar vugale d'o endro, graet e vez un tamm sport, ha degaset e vez plijadur d'an holl a-raok an devezh labour. Un hent da doullañ evit kêrioù all marteze ?


Nag e nevez e Mirdi Breizh ?


Petra ober pa ra glav e-kerzh ar goañv ha c'hoant bras ganeoc'h da vont er-maez ?


Un droiad er mirdi marteze ?


Just a-walc'h, setu un diskouezadeg divoas e Mirdi Breizh, e Roazhon, evit an dud a faot dezhe kompren gwelloc'h al lec'h ma vevont.


"Roazhon, buhezioù ur gêr eo anv an diskouezadeg.


Ur weladenn istorel ha antropologel eo,


evit diskouez ar pezh a ya d'ober Roazhon evel m'emañ bremañ.


Peadra zo, pa ouier e oa bet savet ar gêr war-dro ar bloaz dek a-raok Jezuz Krist.


Diwar disoc'hoù ar furchadegoù arkeologel a oa bet graet gant an INRAP ez eus bet savet un diskouezadeg evit ar re vihan hag ar re vras.


Bez ho po betek miz Eost daou vil naontek evit prenañ ho pilhed.


Naontek Diwan


Bep bloaz e vez embannet un deiziadur nevez gant ur skol eus ar rouedad skolioù Diwan.


Ar bloaz-mañ eo Skol Diwan an Alre he deus bet ar blijadur da welet he raktres disoc'hañ.


A-hed ar pajennadoù e kavoc'h tresadennoù war tem an tourioù-tan.


An tresadennoù-se zo bet soñjet gant ar vugale hag o skolaerien.


Ar pajennaozañ zo bet graet gant Nolwenn Guegan, ur vamm eus ar skol.


Ul lodenn eus an argant dastumet a yay d'ar skol hag ar peurrest d'ar rouedad evit skoazellañ raktresoù all.


E gwerzh emañ en holl skolioù Diwan ha digant lec'hienn internet Coop Breizh.


Rizotto kig-yer togoù-touseg


Aozennoù


daou c'hant gramm riz arborio


daou c'hant gramm gwennoù yer


kant ugent gramm togoù-touseg


tri ugent santilitr bouilhoñs kig-yer


daou ugent gramm parmezan rasklet


div chalotezenn dev


ugent santilitr dienn fresk


ul loaiad eoul olivez, pebr, holen


Aozañ


Fardit ar bouilhoñs kig-yer.


Lakait ar chalotez da deuziñ en eoul olivez en ur frinkell.


Ouzhpennit ar riz.


Skuilhit tamm-ha-tamm an div drederenn eus ar bouilhoñs ha gortozit e vefe euvret gant ar riz.


Ouzhpennit ar gwennoù yer hag an togoù-touseg, troc'het a dammoù bihan.


Meskit mat ha skuilhit tamm-ha-tamm ar peurrest eus ar bouilhoñs.


Gortozit e vefe euvret a-raok ouzhpennañ ar parmezan hag an dienn fresk.


Pebrit ha holenit.


Meskit mat.


Sachit ganeoc'h !


Koulz ar c'houignaoua


Echu eo ar blez kozh ha setu-ni get ar blez nevez !


Goude bout lidet Kalanna get ho familh ha get ho kamaladed e ta miz Genver ha koulz ar blezad mat hag ar bloavezh mat.


Ur verb zo memes evit kement-se :


blezamatiñ, da lavaret eo hetiñ blezad,


bloavezh mat d'an dud !


E men ho poa lidet ar blez nevez ?


Ha poket e vo edan an uhelvarr ?


Da biv toa poket edan an uhelvarr ?


Bloavezh mat deoc'h, ti dilogod !


Bloavezh mat deoc'h, yec'hed, prespolite, ha levenez a-hed ho puhez !


Blezad mat, katev bras a gavan mat !


Kas a ran deoc'h ma hetoù bloavezh mat !


Setu paotr-al-lizhiri.


Deuet eo da gavout e gouignaoua.


Ma blezad mat deoc'h, Yann ! Ha deoc'h kemend-arall.


Ur voestad chokolad a brofin dezhi evit he zeroù-mat.


Ma ratozhioù mat evit ar bloaz nevez : ober sport ha sevel abretoc'h. Bolsonaro e penn Brazil


An endro politikel


E Brazil e oa bet votet e miz Here daou vil triwec'h evit dilenn ur prezidant nevez. Start e oa an endro politikel d'ar c'houlz-se hag an disurentez er vro zo bras ouzhpenn se. Evit gwir e oa diskred a c'houbrenerezh war ul lodenn vras eus ar bolitikourien.


Evit an abeg-se e oa bet toullbac'het Lula da Silva, bet prezidant etre daou vil tri ha daou vil unnek. D'an eizh warn-ugent a viz Here, goude bezañ tapet ar muianiver en dro gentañ, e oa bet dilennet Jair Bolsonaro gant pemp hag hanter kant virgulenn unan dre gant eus ar mouezhioù.


Piv eo Jair Bolsonaro ?


Ganet e Sao Paulo, kuzulier-kêr e oa bet Bolsonaro e Rio de Janeiro ha dilennad kevreadel da c'houde.


Petra a chom eus ar bloavezhioù-se ?


Nebeut a dra war dachenn ar raktresoù lezenn, daou e-korf seiz vloaz warn-ugent, met dalc'het e vez soñj kentoc'h eus ar gwarzhioù da-heul e gomzoù tagus graet d'ur gannadez, eus e hiraezh ouzh an diktatouriezh vilourel etre mil nav c'hant pevar ha tri ugent ha mil nav c'hant pemp ha pevar ugent, eus e soñjoù war ar jahinañ, istor ar sklaverezh hag an heñvelrevidi.


Daoust d'e gomzoù e oa selaouet aketus gant ul lodenn vras eus ar voterien.


Da-heul an dilennadegoù. Gant e gomzoù, e brogramm deistfrankizour hag enepreizhiad, Jair Bolsonaro ne lakaio ket al lodenn vrasañ eus pennoù bras ar bed da sevel a-du gantañ.


Donald Trump koulskoude en doa displeget en doa c'hoant da stardañ al liammoù ekonomikel ha milourel etre ar Stadoù-Unanet ha Brazil.


En em laouenaet e oa Stadoù all evel Mec'hiko, Paraguay, Perou hag Italia eus disoc'h an dilennadegoù.


Moradoù a dud o doa lidet trec'h Bolsonaro dirak e di e Rio de Janeiro pe e straedoù Sao Paulo.


Ha bremañ ?


Adalek ar c'hentañ a viz Genver daou vil naontek e kemero ar prezidant nevez e garg.


Ur wech embannet an disoc'hoù en doa labouret war sevel e c'houarnamant.


Strollet e vo ministrerezhioù an argant, an industriezh, ar c'henwerzh diavaez evit sevel ur c'hourvinistrerezh, hini an ekonomiezh.


Setu ar pezh zo bet displeget gant Onyx Lorenzoni a vo e penn ar gouarnamant nevez sur-mat, gant izili virour war an dachenn sokial ha dreistfrankizour evit an ekonomiezh.


Nevez zo e oa bet roet da c'houzout ne vefe ket aozet ar COP pemp warn ugent gant Brazil.


Petra ober pa ra glav ?


Mont d'ar sinema !


Sellit ouzh an tañvadennoù nevez ha kit d'ar salioù teñval.


Ur film polis, ur film istorel, ur film bevaat ?


Deoc'h da zibab !


Gallout a reoc'h leñvañ dirak un drama, c'hoarzhin dirak ur gomedienn pe skrijañ dirak ur film spont


ar c'hlap


ar c'hlapoù


ar veni


(ar benioù)


ar pop-korn


an tiked


(an tikidi)


al lunedoù trimentek 3M


ar songresker


ar songreskerioù


ar skramm bras


ar skrammoù bras


an azezenn


an azezennoù


an arvester


an arvesterien


ar sevener


ar sevenerien


an aktor, an aktored


ar c'hamera


ar bistolenn, (ar pistolennoù)


an titl, an titloù


ar skritell, ar skritelloù


an enseller


an ensellerien


ar gwiskamant


ar gwiskamantoù


an haroz, an harozed


an dudenn (an tudennoù)


Tro ar bed Guirec hag e yar. E miz Du daou vil trizek e oa aet Guirec Soudée, bloaz warn ugent, ur Breizhad eus Plougouskant, d'ober tro ar bed en e unan war vag-dre-lien adalek Landreger, daoust d'e nebeut a skiant-prenet.